Avis juridique important

|

52002PC0223

Suositus neuvoston päätös Yhteisön osallistumisesta kansainväliseen kumintutkimusryhmään  /* KOM/2002/0223 lopull. */

Suositus NEUVOSTON PÄÄTÖS Yhteisön osallistumisesta kansainväliseen kumintutkimusryhmään(komission esittämä)PERUSTELUT1. Kansainvälinen kumintutkimusryhmä (IRSG, International Rubber Study Group) perustettiin vuonna 1944. Sillä ei ole uusittavaa kansainvälistä sopimusta, eikä se ole Yhdistyneiden kansakuntien alainen elin, mutta sen toimintaa ja henkilöstöä säännellään samalla tavoin kuin muita Unctad:in alaisia perushyödykejärjestöjä. Tutkimusryhmä tarjoaa foorumin sekä synteettisen kumin että luonnonkumin kysyntää ja tarjontaa koskevien asioiden käsittelylle. Ryhmässä keskustellaan kaikista maailman kumiteollisuutta koskevista asioista, mukaan lukien markkinointi, laivaus, jakelu, raaka-ainekauppa sekä kumituotteiden valmistus ja myynti.2. Irsg-ryhmän tavoitteena on tarjota foruumi maailman kumiteollisuuteen vaikuttavien asioiden käsittelylle hallitusten välisissä sekä hallitusten ja teollisuuden välisissä neuvotteluissa. Tutkimusryhmä kerää, validoi ja julkaisee luonnonkumin ja synteettisen kumin sekä kumiteollisuusalojen tuotantoa, kulutusta ja kauppaa koskevia arvovaltaisia tilastoja. Lisäksi se tekee tilastollista, taloudellista ja teknistaloudellista tutkimusta kumiteollisuuteen vaikuttavista tekijöistä. Ryhmä voi antaa neuvoja ja suosituksia, jotka eivät kuitenkaan sido jäsenvaltioita.3. Irsg-ryhmän jäsenet edustavat 69 prosenttia maailman synteettisen kumin tuotannosta, 74 prosenttia luonnonkumin tuotannosta ja 56 prosenttia kaikkien elastomerien kulutuksesta. Lisäksi Irsg-ryhmän toiminta on kumia koskevien kansallisten talouspolitiikkojen mukaista ja jäsenet voivat hyötyä laajoista Irsg-ryhmän tarjoamista palveluista.4. Sen jälkeen kun kansainvälinen luonnonkumineuvosto (Inro, International natural rubber organisation) lakkautettiin 31 päivänä elokuuta 2001, luonnonkumin viejä- ja tuojamaiden välinen vuoropuhelu voidaan parhaiten taata vahvistamalla pitkään toiminnassa ollutta Irsg-ryhmää, joka on tarkoitettu neuvottelufoorumiksi sekä luonnonkumin että synteettisen kumin kysyntää ja tarjontaa koskeville kysymyksille.5. Irsg-ryhmään kuuluu useita EU:n jäsenvaltioita, esimerkiksi Belgia, Ranska, Saksa, Italia, Alankomaat, Espanja ja Yhdistynyt kuningaskunta.6. Jäsenyys on varattu vain hallituksille.7. Koska edellä lueteltuihin Irsg-ryhmän tehtäviin kuuluu kauppaan liittyviä kysymyksiä ja sen toimintaa sääntelee EY:n perustamissopimuksen 133 artikla ja koska yhteisöstä on maailman kauppajärjestön (WTO) aloitettua toimintansa 1. tammikuuta 1995 tullut Gatt:in jäsen ja Wto:n perustajajäsen, neuvosto on pyytänyt komissiota ryhtymään tarvittaviin toimenpiteisiin, jotta Euroopan yhteisö voisi liittyä täysjäsenenä Irsg-ryhmään.8. Liitteenä oleva suositus neuvoston päätökseksi on laadittu edellä mainitun tavoitteen saavuttamiseksi.Suositus NEUVOSTON PÄÄTÖS Yhteisön osallistumisesta kansainväliseen kumintutkimusryhmään(ETA:n kannalta merkityksellinen teksti)EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen ja erityisesti 133 artiklan,ottaa huomioon komission ehdotuksen,sekä katsoo, että:(1) Kansainvälinen kumintutkimusryhmä (Irsg) perustettiin vuonna 1944 sen jälkeen kun vuodesta 1934 lähtien voimassa ollut kansainvälinen kuminsääntelyjärjestelmä lakkautettiin. Ryhmä hyväksyi työjärjestykseensä muutoksia Yhdistyneiden kansakuntien Tokiossa (maaliskuussa 1995) pidetyssä 36. ja Phuketissa (huhtikuussa 1996) pidetyssä 37. valtuuskuntien johtajien tapaamisessa.(2) Irsg-ryhmä on hallitustenvälinen järjestö. Sillä on tunnustetun kansainvälisen elimen asema ja se sijaitsee Lontoossa. Se on virallisesti perustettu Yhdistyneen kuningaskunnan hallituksen kanssa 14. helmikuuta 1978 allekirjoitetulla viraston päätoimipaikkaa koskevalla sopimuksella, jossa määritellään ryhmän ja sen sihteeristön erioikeudet ja vapaudet. Ryhmän tavoitteena on:"...tarjota neuvottelufoorumi luonnonkumin ja synteettisen kumin tuotantoon, kulutukseen ja kauppaan vaikuttavista ongelmista sekä kerätä ja levittää maailman kumiteollisuutta koskevaa laaja-alaista tietoa."(3) Ryhmää avustaa sihteeristö, jonka pääsihteeri vastaa ryhmästä ja toimeenpanevasta komiteasta ja on sen toiminnanjohtaja. Hallinnollisesti pääsihteeri raportoi toimeenpanevalle komitealle, joka kokoontuu neljästä kuuteen kertaan vuodessa ja muodostuu vuosikokouksessa valittavasta 14 jäsenhallituksesta. Ryhmän puheenjohtaja valitaan vuosikokouksessa kahdeksi vuodeksi ja hän toimii toimeenpanevassa komiteassa viran puolesta. Ryhmän korkein elin koostuu valtuuskuntien johtajista, jotka tapaavat vuosikokouksissa tai erityiskokouksissa.(4) Ryhmän toiminta tarjoaa foorumin, jolla voidaan keskustella maailman kumiteollisuuteen vaikuttavista asioista sekä koota, validoida ja julkistaa luonnonkumin ja synteettisen kumin tuotantoon, kulutukseen ja kauppaan liittyviä asiantuntijatilastoja. Toiminta rahoitetaan pääasiassa jäsenhallitusten rahoitusosuuksilla. Jäsenhallitusten tasaosuuksina maksamat perusmaksut kattavat 60 prosenttia hyväksytystä talousarviosta. Loput 40 prosenttia katetaan jäsenhallitusten maksuina, joiden osuudet lasketaan suhteessa siihen, miten paljon ne ovat tuottaneet tai kuluttaneet uutta kumia (sen mukaan kumman osuus on suurempi) kyseistä varainhoitovuotta edeltävänä kalenterivuotena.(5) Sen jälkeen kun kansainvälinen luonnonkumijärjestö (Inro) lakkautettiin 31 päivänä elokuuta 2001 luonnonkumin viejä- ja tuojamaiden välinen vuoropuhelu voidaan parhaiten taata vahvistamalla Irsg-ryhmää, joka on jo pitkään ollut foorumina sekä luonnonkumin että synteettisen kumin kysyntään ja tarjontaan vaikuttavista tekijöistä käytäville neuvotteluille.(6) Irsg-ryhmään kuuluu useita EU:n jäsenvaltioita, esimerkiksi Belgia, Ranska, Saksa, Italia, Alankomaat, Espanja ja Yhdistynyt kuningaskunta.(7) Euroopan unionin neuvosto on perushyödykkeitä käsittelevän työryhmänsä suosituksen perusteella pyytänyt komissiota ryhtymään tarvittaviin toimenpiteisiin, jotta Euroopan yhteisö voisi liittyä täysjäsenenä tähän tutkimusryhmään.ON PÄÄTTÄNYT SEURAAVAA:1 artiklaEuroopan yhteisö hyväksyy kansainvälisen kumintutkimusryhmän peruskirjan ja työjärjestyksen.Peruskirjan ja työjärjestyksen teksti ovat liitteenä.2 artiklaNeuvoston puheenjohtaja valtuutetaan nimeämään henkilöt, joilla on yhteisön puolesta toimivalta käynnistää Irsg-ryhmän jäsenyyteen johtava menettely.Tehty Brysselissä,Neuvoston puolestaPuheenjohtajaLIITE I Kansainvälisen kumintutkimusryhmän peruskirja ja työjärjestysPeruskirjaToimeksianto1. Kansainvälisen kumintutkimusryhmän jäsenyys on avoin kaikille luonnonkumin ja synteettisen kumin tuotannosta, kulutuksesta tai kaupasta kiinnostuneille maille.2. Jäsenet maksavat sopimukseen perustuvan osuuden ryhmän toimintaan tarvittavista varoista.3. Ryhmän päätoimipaikka on Lontoossa, jossa ryhmän työtä johtava, pääasiassa tilastojen keräämiseen ja levittämiseen keskittyvä sihteeristö sijaitsee.4. Ryhmä tapaa säännönmukaisesti jäsenille sopivaan aikaan ja sopivassa paikassa tarkastellakseen tilastojen osoittamaa tilannetta ja keskustellakseen kumiteollisuuden yhteisistä ongelmista.5. Ryhmä tekee tai tilaa maailman kumitilanteeseen liittyviä sopivaksi katsomiaan tutkimuksia kiinnittäen erityistä huomiota kysyntä- ja tarjontatilannetta ja sen kehittymistä koskevan kattavan tiedon saantiin.6. Ryhmä suunnittelee toimenpiteitä, joiden tarkoituksena on lisätä kumin kulutusta maailmassa.7. Ryhmä pohtii ratkaisuja jäsenten erityisongelmiin ja voi antaa niitä koskevia raportteja ja suosituksia.8. Muut asiasta kiinnostuneet hallitukset ja hallitustenväliset järjestöt voivat saada tietoja tehdyistä tutkimuksista ja keskustelujen tuloksista sen mukaan kuin se katsotaan sopivaksi.Jäsenten velvoitteet9. Jäsenet sitoutuvat toimittamaan sihteeristölle siinä määrin kuin se on mahdollista kumin valmistusta, kulutusta ja kauppaa omalla alueellaan koskevia tilastotietoja sekä muita nykytilannetta ja tulevaisuutta kartoittavia olennaisia tietoja.10. Ryhmän vuosittaisesta hyväksytystä talousarviosta 60 prosenttia katetaan jäsenhallitusten tasaosuuksina maksamilla perusmaksuilla.11. Loput 40 prosenttia katetaan jäsenhallitusten maksuina, joiden osuudet lasketaan suhteessa siihen, miten paljon ne ovat tuottaneet tai kuluttaneet (sen mukaan kumman osuus on suurempi) uutta kumia kyseistä varainhoitovuotta edeltävänä kalenterivuotena). Jos tarvittavien tilastojen puuttuminen tekee mahdottomaksi arvioida maksuosuutta tämän säännön perusteella, osuudesta päättää toimeenpaneva komitea saatavilla olevien parhaiden mahdollisten tietojen perusteella, minkä jälkeen se pyytää kyseistä hallitusta hyväksymään arvion.12. Ryhmään varainhoitovuoden kuluessa liittyvät uudet jäsenet maksavat osuutensa ryhmän talousarvioon seuraavasti:i) 1 päivästä heinäkuuta 30 päivään syyskuuta: koko perusmaksuii) 1 päivästä lokakuuta 31 päivään joulukuuta: kolme neljäsosaa perusmaksustaiii) 1 päivästä tammikuuta 31 päivään maaliskuuta: puolet perusmaksustaiv) 1 päivästä huhtikuuta 30 päivään kesäkuuta: yksi neljäsosa perusmaksusta.13. Jäsenhallitusten suoritettaviksi tulevat maksut maksetaan niiden kansallisina valuuttoina, jos ne voidaan vaihtaa Yhdistyneen kuningaskunnan valuutaksi. Muussa tapauksessa maksu suoritetaan Yhdistyneen kuningaskunnan valuuttana.14. Jäsenet, jotka ovat laiminlyöneet maksuosuutensa maksamisen kahden vuoden ajan, menettävät jäsenyydestä johtuvat erioikeudet, kunnes erääntyneet saatavat ja meneillään olevan vuoden maksu on suoritettu, jollei ryhmä toisin päätä.Järjestäytyminen ja menettelyt15. Ryhmä kokoontuu vähintään kerran kalenterivuonna sekä muina toimeenpanevan komitean mahdollisesti määrääminä aikoina.16. Ryhmä kokoontuu Lontoossa tai muussa vastaavassa paikassa, josta ryhmä tai toimeenpaneva komitea on tehnyt päätöksen jäsenenä olevan hallituksen pyynnöstä.17. Ryhmän jäseninä olevat hallitukset nimeävät yhden edustajan, joka voi ottaa neuvonantajia mukaan kaikkiin ryhmän kokouksiin.18. Jos jäsenhallituksen edustaja on estynyt osallistumasta ryhmän kokoukseen, hänen tilalleen voidaan lähettää varamies.19. Ryhmän kokous on päätösvaltainen, kun siihen osallistuu ryhmän jäsenten yksinkertainen enemmistö, johon kuuluu vähintään kolme luonnonkumin tuottajaa ja kuusi kuluttajaa sekä kolme synteettisen kumin tuottajaa,20. Ryhmällä on puheenjohtaja, varapuheenjohtaja ja pääsihteeri.21. Ryhmä valitsee puheenjohtajan ja varapuheenjohtajan kahden varainhoitovuoden pituiseksi toimikaudeksi. Heidät voidaan valita uudestaan. Jos ryhmän vuosikokous on jonakin kalenterivuonna 30. kesäkuuta jälkeen, senhetkinen puheenjohtaja ja varapuheenjohtaja jatkavat virassaan, kunnes uusi puheenjohtaja ja varapuheenjohtaja valitaan seuraavassa ryhmän kokouksessa.22. Ryhmä nimeää pääsihteerin, joka on sihteeristön toiminnanjohtaja ja joka vastaa ryhmälle ja toimeenpanevalle komitealle ryhmän työstä.23. Ryhmä nimeää toimeenpanevan komitean, joka käyttää ryhmän puolesta ja lukuun sellaista toimivaltaa, josta ryhmä päättää ja jonka se antaa. Komitealle annetaan valtuudet toimia kiireellisissä tapauksissa tavalla, joka on ryhmän asettamien tavoitteiden ja noudattaman politiikan mukainen.24. Ryhmä voi nimetä kunakin ajankohtana tarvittaviksi katsomiaan komiteoita ja neuvoa-antavia asiantuntijaryhmiä ja päättää niiden jäsenyydestä ja tehtävistä.25. Ryhmällä on oikeus määrätä kumiteollisuuden maailmanlaajuista tilannetta ja muita sopiviksi katsomiaan aiheita koskevien tutkimusten valmistelusta ja julkaisusta.26. Ryhmässä tarkkailijana oleva voi pyytää ryhmän puheenjohtajalta puheenvuoroa ennen istunnon alkamista ja puheenjohtaja voi harkintansa mukaan antaa tarkkailijalle puheenvuoron sopivaksi katsomanaan ajankohtana. Puheenjohtaja voi pyytää ryhmän kokoukseen tarkkailijan, joka voi osallistua komiteoiden työhön.27. Ryhmä voi milloin tahansa muuttaa tai tarkistaa näitä sääntöjä.Varainhoitosäännöt28. Varainhoitovuosi alkaa 1 päivänä heinäkuuta ja päättyy 30 päivänä kesäkuuta.29. Kansainvälisen kumintutkimusryhmän sihteeristön pankkitili on Lontoossa.30. Pankkitili on sekkitili. Sekkien hyväksymiseen oikeutettuja ovat:i) pääsihteeri taiii) hänen poissaollessa ryhmän tai toimeenpanevan komitean puheenjohtaja tai varapuheenjohtaja taiiii) heidän poissaollessaan muu toimeenpanevan komitean varsinainen jäsen. Toimeenpaneva komitea päättää rajan, jonka jälkeen shekkeihin vaaditaan kaksi allekirjoitusta.31. Sihteeristön kirjanpidosta vastaa pääsihteeri.32. Vastaanotetut rahat on talletettava viipymättä pankkiin. Pääsihteeri hoitaa pieniin käteismaksuihin ja tuloihin tarkoitettua käteiskassatiliä, jonka enimmäissuuruudesta päättää toimeenpaneva komitea.33. Ryhmä nimeää tilintarkastajat.34. Pääsihteeri jakaa kaikille jäsenhallituksille mahdollisimman pian varainhoitovuoden päättymisen jälkeen vuositilinpäätöksen, jonka puheenjohtaja tai varapuheenjohtaja, pääsihteeri ja tilintarkastajat ovat hyväksyneet.35. Pääsihteerin tehtävänä on laatia seuraavan varainhoitovuoden alustava talousarvio ja toimittaa se toimeenpanevalle komitealle ryhmän hyväksymistä varten viimeistään kunkin vuoden 31 päivänä maaliskuuta. Jos ryhmän vuosikokous jonakin kalenterivuonna on 30 päivän kesäkuuta jälkeen, viimeistään 31 päivänä maaliskuuta toimeenpanevan komitean hyväksyttäväksi suositettava alustava talousarvio jaetaan jäsenhallituksille mahdollisia huomautuksia varten ja toimeenpaneva komitea valtuutetaan hyväksymään tulevan vuoden talousarvio ottaen huomioon jäsenhallituksilta mahdollisesti saadut huomautukset.36. Pääsihteeri vastaa hyväksytyn talousarvion toimittamisesta jäsenhallituksille ja vaatii kultakin hallitukselta edellä tarkoitetussa talousarviossa määrättyä osuutta vastaavan maksun.37. Ryhmän kokouksiin osallistuvien jäsenten matka- ja oleskelukuluista vastaavat kyseisten jäsenten hallitukset, eikä niitä makseta ryhmän varoista.Toimeenpaneva komitea38. Toimeenpaneva komitea muodostuu jäsenhallituksista, jotka valitaan ryhmän vuosikokouksessa. Ryhmän puheenjohtaja ja varapuheenjohtaja ovat komitean jäseniä viran puolesta. Jos komitean jäsen haluaa jatkaa toimikauttaan vielä toisen tai seuraavan vuoden, hänen on asetuttava vuosikokouksessa uudelleen valittavaksi.39. Komitean kokous on päätösvaltainen, kun siihen osallistuu yksinkertainen enemmistö, johon kuuluu kaksi luonnonkumin tuottajaa ja kaksi kuluttajaa (mukaan lukien yksi synteettisen kumin tuottaja).40. Komitean jäsenet valitsevat komitean puheenjohtajan ja varapuheenjohtajan ryhmän vuosikokousta välittömästi seuraavassa komitean kokouksessa.41. Komitean tehtävänä on:a) seurata ryhmän toimien edistymistä ryhmän kokousten välillä ja antaa pääsihteerille tarvittaessa niitä koskevia ohjeitab) käsitellä muita ryhmän kokousten välillä mahdollisesti esiintulevia asioita, antaa tarvittavia suosituksia (ks. jäljempänä 45 kohta) ja ryhtyä kiireellisissä tapauksissa ryhmän tavoitteiden ja politiikan mukaisiin sopiviin toimiin.c) valvoa tarpeen mukaan sihteeristön hallinnollista ja taloudellista toimintaad) suosittaa talousarvio ryhmän hyväksyttäväksi tai edellä 35 kohdan mukaisesti hyväksyä se seuraavaksi vuodeksie) toimittaa ryhmän vuosikokoukseen toimintakertomus, joka kattaa ryhmän edellisen vuosikokouksen jälkeisen toiminnanf) muu ryhmän puolesta tai lukuun ryhmän päätöksen mukaisesti suorittama tehtävä.42. Komitea kokoontuu sen jäsenten sopimina aikoina tai pääsihteerin kutsusta ja joka tapauksessa kuuden kuukauden kuluessa ryhmän edellisestä vuosikokouksesta.43. Ryhmän kaikille jäsenhallituksille toimitetaan etukäteen komitean kokousten asialista ja kokouspöytäkirjat sen jälkeen kun ne on hyväksytty.44. Jäsenhallitus voi komitean puheenjohtajalle esitetystä pyynnöstä osallistua komitean kokouksiin jonkin erityiskysymyksen käsittelyn tai koko kokouksen ajaksi.45. Pääsihteeri jakaa ryhmän jäsenhallituksille kaikki suositukset ennen niiden täytäntöönpanoa siten, että jäsenille jää tarvittaessa aikaa esittää vastaväite.Tilastokomitea46. Tilastokomitea koostuu niistä ryhmän jäsenistä, jotka siinä haluavat toimia, ja sitä avustaa kumialan tilastoasiantuntijakomitea (Committee of Expert Rubber Statisticians), jonka jäsenet ryhmä nimeää vuosittain tilastokomitean suosituksen perusteella.47. Komitea valitsee oman puheenjohtajan, joka toimii yleensä myös kumitilastoasiantuntijoista muodostuvan komitean puheenjohtajana. Puheenjohtajan toimikausi on yksi varainhoitovuosi ja puheenjohtaja voi asettua uudelleen valittavaksi. Jos ryhmän vuosikokous jonakin kalenterivuonna on 30 päivän kesäkuuta jälkeen, puheenjohtajan kausi kestää siihen asti, kunnes hänet valitaan uudelleen tai kunnes uusi puheenjohtaja nimetään ryhmän seuraavassa kokouksessa.48. Komitean tehtävänä on:i) seurata kumin kysyntää ja tarjontaa koskevaa tilannetta ja sen muuttumista sekä raportoida siitäii) tutkia ryhmän osoittamia sen toiminta-alaan liittyviä muita asioita ja raportoida niistä.49. Komitea antaa lehdistötiedotteita ainoastaan sen jälkeen kun ne on hyväksytty ryhmän kokouksessa tai, kokousten ulkopuolella, kun toimeenpaneva komitea tai pääsihteeri on ne hyväksynyt.Pääsihteeri ja sihteeristö50. Pääsihteeri on sihteeristön toiminnanjohtaja ja vastaa työstään ryhmälle.51. Toimeenpaneva komitea päättää ryhmän ohjeiden mukaisesti pääsihteerin yksityiskohtaisemmasta vastuualueesta sellaisissa kysymyksissä kuin rahoitus, henkilöstön nimittäminen jne. Pääsihteerin katsotaan toimivan kaikissa tällaisissa asioissa kaikkien ryhmän jäsenten asiamiehenä.52. Sihteeristö hoitaa tehtäviään puolueettomasti, ei julkaise jäsenhallitusten sille toimittamaa aiemmin julkaisematonta aineistoa ilman niiden ennalta antamaa lupaa, eikä käynnistä keskustelua toimintalinjoja koskevista kysymyksistä.53. Sihteeristön tehtävänä on:i) tarjota ryhmälle parasta mahdollista tietoa tilastoista ja taloudellisista asioista sikäli kuin ne koskevat kumiaii) tarjota ryhmän kokousten välillä yhteys jäseninä oleville hallituksille kumia koskevissa asioissaiii) valmistella ryhmän kokouksetiv) pitää yhteyttä muihin sellaisiin kansainvälisiin järjestöihin, joiden työ on ryhmän kannalta kiinnostavaa ja liittyy sen työhönv) toteuttaa tutkimukset, joita ryhmä voi sille 5 ja 25 kohdan mukaisesti osoittaa.TyöjärjestysRyhmä hyväksyi muutokset työjärjestykseen valtuuskunnan johtajien kokouksessa, joka pidettiin Yhdistyneiden kansakuntien 36. ja 37. yleiskokouksissa Tokiossa ja Phuketissa. Säännöt 1 - 10 hyväksyttiin 1. ja 2. maaliskuuta 1995 ja ne tulivat voimaan 2 päivänä maaliskuuta 1995. Säännöt 11 ja 12 hyväksyttiin 15. ja 16. huhtikuuta 1996 ja ne tulivat voimaan 16. huhtikuuta 1996.Sääntö 1 Äänestysjärjestysa) Päätökset kaikissa ryhmän, toimeenpanevan komitean ja komitean kokouksissa tehdään aina kun mahdollista yksimielisesti ilman eriäviä ääniä, muodollisia vastalauseita tai pidättäytymisiä kannasta. Kokousten puheenjohtajan tehtävänä on pyrkiä kaikkina aikoina saamaan kaikista kysymyksistä aikaan yksimielinen päätös. Pidättäydyttäessä kannasta olisi annettava riittävästi aikaa kompromissin ja yksimielisyyden aikaansaamiseen, jos mahdollista.b) Jos puheenjohtajan mielestä kokouksessa ei ole mahdollista päästä jostain kysymyksestä yksimielisyyteen, asiasta on äänestettävä.c) Äänestys järjestetään yleensä niin, että päätöksenteko on mahdollisimman avointa. Äänestys tapahtuu kokouksen puheenjohtajan harkinnan mukaan joko kättä nostamalla tai nimenhuutona. Poikkeustapauksissa puheenjohtaja voi päättää, että kyseisestä jäsenyydestä äänestetään suljetulla äänestyksellä tai postiäänestyksellä, jos kokouksessa läsnäolevien ja äänestykseen osallistuvien yksinkertainen enemmistö hyväksyy ehdotuksen.d) Äänestettävät päätökset tehdään yleensä, jollei jäljempänä e kohdan säännöksistä muuta johdu, läsnäolevien ja äänestykseen osallistuvien yksinkertaisella enemmistöllä siten, että ryhmän päätökseen tarvitaan puoltava ääni vähintään kolmelta luonnonkumin tuottajalta ja kolmelta kumin kuluttajalta, mukaan lukien kahdelta synteettisen kumin tuottajalta, ja että toimeenpanevan komitean päätökseen tarvitaan puoltava ääni vähintään kahdelta luonnonkumin tuottajalta ja kahdelta kuluttajalta, mukaan lukien yhdeltä synteettisen kumin tuottajalta.e) Äänestämällä tehtyihin päätöksiin, jotka koskevati) talousarvion hyväksymistä tai suosittamistaii) velvollisuuksista vapauttamista, jäsenenä olevien hallitusten oikeuksien pidättämistä tai poissulkemista ryhmästätehdään kahden kolmasosan enemmistöllä läsnäolevista edellyttäen, että yksinkertainen enemmistö luonnonkumin tuottajia ja kuluttajia erikseen laskettuna, puoltaa päätöstä.f) Äänestettävät päätökset, jotka koskevati) päätoimipaikkaa koskevan sopimuksen muuttamista tai voimassaolon päättymistäii) peruskirjan tai työjärjestyksen muuttamistaiii) päätoimipaikan sijoittamistaon tehtävä aina yksimielisesti.g) Pääsihteeri voi toimeenpanevan komitean puheenjohtajan suostumuksella ehdottaa postiäänestystä, jos toimeenpanevalta komitealta tarvitaan kiireellistä päätöstä. Jäsenillä on tällöin kolme vaihtoehtoa: hyväksyä tai hylätä ehdotus tai siirtää asia toimeenpanevan komitean seuraavan kokouksen päätettäväksi. Hyväksymiseen tarvitaan puoltavat äänet edellä olevan d ja e kohdan mukaisesti, paitsi silloin kun kaksi luonnonkumin tuottajaa ja kaksi kuluttajaa (mukaan lukien yksi synteettisen kumin tuottaja) vaativat päätöksen siirtämistä toimeenpanevan komitean seuraavassa kokouksessa käsiteltäväksi.h) Toimeenpanevan komitean puheenjohtaja voi toimeenpanevan komitean yksinkertaisen enemmistön hyväksyessä siirtää minkä tahansa ehdotuksen ryhmän jäsenten väliseen postiäänestykseen. Ryhmän jäsenillä on tällöin kolme vaihtoehtoa: hyväksyä ehdotus, hylätä se, tai siirtää se ryhmän vuosikokouksessa tai erityiskokouksessa käsiteltäväksi. Hyväksymiseen tarvitaan puoltavat äänet edellä d ja e kohdan mukaisesti, paitsi silloin kun kolme luonnonkumin tuottajaa ja kolme kuluttaja (mukaan lukien kaksi synteettisen kumin tuottajaa) vaativat päätöksen siirtämistä ryhmän vuosikokouksessa tai erityiskokouksessa käsiteltäväksi.i) Postiäänestykseen varataan yleensä 30 päivää postituspäivästä, mutta toimeenpanevan komitean puheenjohtaja voi hyväksyä erityisen kiireellisissä tapauksissa lyhemmän määräajan, kuitenkin vähintään seitsemän päivää.2 sääntö Toimeenpanevan komitean toimivaltuudetPeruskirjan 35 ja 41 kohdassa annettujen toimivaltuuksien lukuun ottamatta toimeenpanevalla komitealla ei ole valtuuksia tehdä päätöksiä, jotka koskevat:a) jäsenhallitusten vapauttamista jäsenyysvelvoitteistab) jäsenhallituksen oikeuksien pidättämistäc) jäsenhallituksen poissulkemistad) päätoimipaikkaa koskevan sopimuksen uudelleenneuvottelemista, laajentamista tai voimassaolon päättymistäe) peruskirjan tai työjärjestyksen muuttamistaf) päätoimipaikan sijoittamistag) pääsihteerin nimeämistämutta se voi käydä kaikista näistä asioista keskusteluja antaakseen asiasta ryhmän kokouksessa suosituksen.3 sääntö Jäsenmaksuta) Jäsenmaksut maksetaan kunkin vuoden 1. heinäkuuta mennessä.b) Jos jäsenhallitus ei ole suorittanut maksuaan kokonaisuudessaan 1 päivään joulukuuta mennessä, pääsihteeri tekee kiireellisen vaatimuksen maksun suorittamisesta heti.c) Jos maksua ei ole maksettu kokonaisuudessaan 1 päivään helmikuuta mennessä, pääsihteeri raportoi erääntyneistä saatavista toimeenpanevalle komitealle, joka suosittaa ryhmälle kyseisen jäsenhallituksen äänestysoikeuksien menettämistä, paitsi jos se erityisolosuhteissa päättää toisin.d) Jos maksua ei ole maksettu kokonaisuudessaan 1 päivään huhtikuuta mennessä, toimeenpaneva komitea suosittaa ryhmälle, että sihteeripalvelujen antaminen kyseiselle jäsenhallitukselle keskeytetään, paitsi jos se erityisolosuhteissa päättää toisin.e) Edellä c ja d kohdassa tarkoitetut suositukset voidaan antaa ryhmälle edellä 1 säännön h kohdassa tarkoitetulla postiäänestyksellä.f) Jos jäsenhallitus ei ole maksanut osuuttaan kokonaisuudessaan varainhoitovuoden loppuun mennessä, suoritettavana olevan maksun arvoa lisätään sen maan, jossa ryhmän päätoimipaikka sijaitsee, sillä keskimääräisellä vuotuisella inflaatioprosentilla, jota käytetään niiden vuosien budjettilaskelmissa, joilta maksu on suorittamatta. Pääsihteeri laskee ja ilmoittaa tarkistetun maksun jäsenhallitukselle kunkin varainhoitovuoden jokaisen neljänneksen lopussa, kuitenkin niin, että tätä säännöstä ei sovelleta ennen 30 päivää kesäkuuta 1995 erääntyviin maksuosuuksiin.g) Tämän lausekkeen säännösten nojalla tehdyt päätökset tai toimet eivät estä kyseisen jäsenhallituksen oikeuksia olla edustettuna sellaisessa ryhmän kokouksessa, jossa sen jäsenyysehdoista aiotaan keskustella, tai valtuuttamasta edustajaa sellaisiin kokouksiin, eivätkä tällaiset päätökset tai toimet estä tai viivytä ryhmää harkitsemasta perussääntöjen 14 lausekkeessa tarkoitettua jäsenhallituksen erioikeuksien menettämistä.4 sääntö Ryhmään takaisin ottaminenToimeenpaneva komitea käsittelee kaikki perussäännön 14 lausekkeen mukaisesti erioikeutensa menettäneen hallituksen, jolla on hoitamattomia taloudellisia velvoitteita, pyynnöt päästä takaisin ryhmään siten, että sopimus taloudellisten velvoitteiden suorittamisesta pyritään saamaan aikaan. Tällainen sopimus annetaan ryhmän kokoukselle hyväksyttäväksi.5 sääntö Ryhmästä eroaminenJäsenhallituksen tekemä eroilmoitus toimitetaan kirjallisena pääsihteerille 1 päivään helmikuuta mennessä, ja se tulee voimaan 30.. kesäkuuta mennessä. Jäsenet, jotka antavat eroilmoituksen 1 päivän helmikuuta jälkeen, ovat velvollisia maksamaan seuraavan varainhoitovuoden jäsenmaksunsa, paitsi jos eroamispäätös johtuu peruskirjaan tai työjärjestykseen tehdyistä muutoksista, joita jäsenhallitus ei voi hyväksyä, jolloin ilmoitusta koskevaa määräaikaa ja jäsenmaksuja koskevat velvoitteet raukeavat. Pääsihteerin on toimitettava eroilmoitus muille jäsenhallituksille mahdollisimman pian vastaanottamisen jälkeen.6 sääntö Tilintarkastajien valitseminen ja toimeksiantoa) Tilintarkastajat valitaan peruskirjan 33 lausekkeen mukaisesti pääsihteerin suosituksesta, joka vastaa toimeenpanevan komitean puheenjohtajaa kuultuaan tilintarkastajien työn seuraamisesta ja käynnistää vähintään joka neljäs vuosi laillisesti hyväksytyille tilintarkastusyrityksille suunnatun tarjouskilpailun.b) Toimeenpaneva komitea päättää vuosittain tilintarkastajien valinnasta ja tehtävistä ottaen huomioon, että sihteeristön hallinnon ja johtamisen tehokkuutta on tarkasteltava sopivin välein.7 sääntö Vuosittain pidettävä yleiskokousa) Pääsihteeri varaa talousarvioon riittävän summan Lontoossa järjestettävää ryhmän kokousta varten.b) Kun ryhmä pitää yleiskokousta jäsenhallituksen pyynnöstä, isäntähallitus vastaa niistä yleiskokoukseen liittyvistä sihteeristön kuluista, joiden kattamiseen talousarvioon varattu määrä ei riitä.c) Jos yleiskokoukseen liittyvät sihteeristön kulut ovat pienemmät kuin mitä talousarvioon on varattu, ylijäämä osoitetaan toimintarahastolle.8 sääntö Talouskomiteaa) Ryhmä perustaa talouskomitean, joka tapaa yleiskokouksen ja ryhmäkokouksen yhteydessä. Komitea koostuu kaikista niistä ryhmän jäsenistä, jotka haluavat osallistua komitean työskentelyyn, ja sitä avustaa teollisuuden edustajista koostuva neuvoa-antava paneeli (Industry Advisory Panel).b) Talouskomitean puheenjohtajana toimii erikseen sitä varten nimetty henkilö, jonka komitea valitsee jäsentensä keskuudesta. Puheenjohtajan toimikausi on kaksi vuotta.c) Komitean tehtävänä on sopia sihteeristön työohjelman taloudellisista ja teknis-taloudellisista kysymyksistä sekä seurata ja tarkastella niitä. Lisäksi sen tehtävänä on antaa ryhmälle suosituksia työohjelmaan kuuluvien asiakirjojen valmistelun aloittamisesta, jatkamisesta ja julkaisemisesta.d) Talouskomitea ottaa työohjelmaa suunnitellessaan huomioon teollisuuden edustajista koostuvan neuvoa-antavan ryhmän sille esittämät mielipiteet ja suositukset.9 sääntö Teollisuuden edustajista muodostuva neuvoa-antava paneelia) Talouskomitea perustaa teollisuuden edustajista muodostuvan neuvoa-antavan paneelin (Industry Advisory Panel), jonka tehtävänä on toimia viestintäkanavana kumialaan liittyvien eri sektorien, kuten teollisuuden, kaupan, korkeakoulujen sekä tutkimus- ja kehitysalan välillä vaihtaen ja ottaen vastaan tietoja, jotka liittyvät sihteeristön työohjelman tavoitteisiin ja sisältöön. Lisäksi sen tehtävänä on laatia talouskomitealle huomautuksia ja suosituksia aiheesta.b) Pääsihteeri toimii teollisuuden edustajista muodostuvan neuvoa-antavan paneelin puheenjohtajana.c) Sihteeristö ja neuvoa-antavan paneelin jäsenet tekevät talouskomitealle ehdotuksen teollisuuden edustajista muodostuvan neuvoa-antavan paneelin jäsenistä ottaen huomioon, että jäsenten on edustettava laajasti eri kantoja edustavia eturyhmiä ja heillä on oltava mahdollisuus osallistua kokouksiin. Neuvoa-antava ryhmä antaa jokaiseen talouskomitean kokoukseen hyväksyttäväksi luettelon sovituista jäsenistä.d) Teollisuuden edustajista muodostuva neuvoa-antava paneeli kokoontuu välittömästi ennen jokaista yleiskokousta ja ryhmäkokousta sekä muina toimeenpanevan komitean kanssa mahdollisesti sovittavina aikoina, ja sen tehtävänä on:i) keskustella elastomeriteollisuuteen vaikuttavista taloudellisista ja teknis-taloudellisista tekijöistä sekä tulevaisuudennäkymistäii) tarkastella sihteeristön työohjelman edistymistä ja keskustella siitä sekä antaa suosituksia eri aiheiden sisällyttämisestä ohjelmaaniii) tarkastella ja seurata perushyödykkeitä koskevan yhteisrahaston (Common Fund for Commodities) tai muiden elinten rahoittamien hankkeiden edistymistä ja tutkia uusia ehdotuksia rahoitettaviksi esitetyistä hankkeista, jaiv) antaa talouskomitealle tarpeelliseksi katsomiaan raportteja ja suosituksia.e) Teollisuuden edustajista muodostuvalla neuvoa-antavalla paneelilla on oikeus osallistua vapaasti kansainväliseen kumifoorumiin, jos ne osallistuvat välittömästi ennen foorumia pidettävään neuvoa-antavan paneelin kokoukseen.10 sääntö  Yhteistyökumppaneista muodostuva paneelia) Pääsihteeri perustaa yhteistyökumppaneista muodostuvan paneeli (Panel of Associates) edistääkseen teollisuuden ja sihteeristön välisiä yhteyksiä. Jäsenyys on avoin kaikille kumiteollisuudesta kiinnostuneille tai kumiteollisuuteen liittyville yrityksille ja järjestöille asiaankuuluvaa vuosimaksua vastaan.b) Toimeenpaneva komitea hyväksyy vuosittain vuosimaksun, joka vahvistetaan jäsenyydestä koituvat hyödyt huomioon ottaen siten, että vuosimaksu on erilainen sen mukaan sijaitseeko yritys ja/tai järjestö jäsenenä olevassa maassa vai kolmannessa maassa.c) Yhteistyökumppaneista muodostuvan ryhmän jäsenillä on oikeus:i) tilata Rubber Statistical Bulletin- ja International Rubber Digest -lehdet ilmaiseksiii) saada ilmaiset kopiot työohjelmaan liittyvistä sihteeristön asiakirjoistaiii) päästä vapaasti kaikkiin sihteeristön tietokantoihin ja saada sihteeristöltä tietoja edellyttäen, että tietojen antaminen ei lisää kohtuuttomasti kyseisen henkilöstön työmäärääiv) osallistua vapaasti jokaiseen kansainväliseen kumialan foorumiinv) saada yhtä henkilöä koskeva kutsu osallistua kumialan tilastoasiantuntijoista muodostuvan komitean ja teollisuuden edustajista muodostuvan neuvoa-antavan paneelin kokouksiin edellyttäen, että kutsun saanut jäsen maksaa itse osallistumisestaan aiheutuvat kustannukset.d) Oikeus yhteistyökumppaneista muodostuvan paneelin jäsenyydestä johtuviin etuihin menetetään, jos vuosimaksua ei makseta viimeistään kuuden kuukauden kuluttua jäseneksi liittymispäivästä, eikä asiakirjoja ja raportteja toimiteta ennen kuin jäsenmaksu on maksettu.Sääntö 11 Varapuheenjohtajan nimittäminena) Ryhmä nimeää tai valitsee yleensä kaikille komiteoille ja neuvoa-antaville paneeleille varapuheenjohtajan peruskirjan 24 lausekkeen mukaisesti. Varapuheenjohtaja toimii komitean tai neuvoa-antavan paneelin puheenjohtajana varsinaisen puheenjohtajan poissaollessa. Puheenjohtajan ja varapuheenjohtajan poissaollessa kokouksen puheenjohtaja valitaan kokouksessa läsnäolevien keskuudesta.b) Tilastokomitea valitsee jäsentensä keskuudesta jokaisessa kokouksessa oman varapuheenjohtajan, joka on nimetty henkilö. Hänen varapuheenjohtajuutensa kestää komitean seuraavaan kokoukseen asti, jossa hänet voidaan valita uudelleen.c) Kumialan tilastoasiantuntijoista muodostuva komitea valitsee jäsentensä keskuudesta jokaisessa kokouksessa oman varapuheenjohtajan, joka on nimetty henkilö. Jos tilastokomitea vahvistaa hänen nimeämisensä, hänen varapuheenjohtajuutensa kestää kumialan tilastoasiantuntijoista muodostuvan komitean seuraavaan vuosikokoukseen asti, jossa hänet voidaan valita uudelleen.d) Talouskomitea valitsee jäsentensä keskuudesta oman varapuheenjohtajan, joka on nimetty henkilö. Hänen varapuheenjohtajuutensa kestää kahden vuoden ajan ja hänet voidaan valita uudelleen.e) Teollisuuden edustajista muodostuva neuvoa-antava paneeli valitsee jäsentensä keskuudesta oman varapuheenjohtajan, joka on nimetty henkilö. Jos talouskomitea vahvistaa hänen nimeämisensä, hänen varapuheenjohtajuutensa kestää neuvoa-antavan ryhmän seuraavaan vuosikokoukseen asti ja hänet voidaan valita uudelleen.Sääntö 12 Pääsihteerin nimittäminena) Ryhmä nimittää pääsihteerin perussääntöjen 22 lausekkeen mukaisesti ryhmän erityiskokouksessa tai valtuuskunnan johtajien kokouksessa enintään kahdesta ehdokkaasta, joita sitä varten perustettu valintalautakunta suosittelee ryhmälle.b) Toimeenpaneva komitea perustaa valintalautakunnan yleensä vähintään 12 kuukautta ennen virkaa hoitavan pääsihteerin toimikauden päättymistä.c) Valintalautakunta koostuu ryhmän puheenjohtajasta, joka toimii valintalautakunnan puheenjohtajana, ja toimeenpanevan komitean puheenjohtajasta, joka toimii valintalautakunnan varapuheenjohtajana, sekä muista toimeenpanevan komitean jäsenistä, jotka osoittavat halukkuutensa osallistua valintalautakunnan toimintaan. Virkaa hoitava pääsihteeri osallistuu valintalautakunnan kokouksiin neuvonantajana, jolla ei ole äänioikeutta. Jäsenhallitukset vastaavat itse kaikista kuluista ja kustannuksista, jotka johtuvat heidän edustajiensa osallistumisesta valintalautakunnan kokouksiin ja valintamenettelyyn.d) Valintalautakunta päättää pääsihteerin virkaa koskevan hakuilmoituksen muodosta. Ilmoitus julkaistaan kaksi kertaa The Economist -lehden ja kerran the Rubber Statistical Bulletin -lehden ja International Rubber Digest -lehden vastaavilla ilmoitussivuilla. Ilmoituksen jäljennökset toimitetaan kaikkien jäsenhallitusten saataville, jotka huolehtivat sen levittämisestä maansa kumiteollisuudessa.e) Ilmoituksessa todetaan muun muassa, että nimitys tehdään aluksi kolmeksi vuodeksi ja että virka vastaa Yhdistyneiden kansakuntien virkajärjestelmän D1 virkaa. Lisäksi todetaan, että hakija vastaa itse haastattelumatkaan liittyvistä kustannuksista.f) Pääsihteeri vastaanottaa hakemukset ja vastaa rekrytointimenettelyn hallinnollisesta puolesta.g) Valintalautakunta kokoontuu tarpeen mukaan, jotta voidaan valita ne enintään kuusi hakijaa, jotka kutsutaan haastatteluun. Valintamenettelyssä etusija annetaan hakijoille, jotka ovat jäseninä olevien maiden kansalaisia, joilla on alaan liittyvä tunnustettu korkeakoulututkinto tai muu vastaava tutkinto ja joilla on kokemusta kumiteollisuuden alalta.h) Haastattelujen tavoitteena on löytää ehdokas, jolla on tarvittava koulutus ja kokemus ja joka kykenee tehokkaaseen yhteistyöhön sekä jäsenhallitusten että kolmansien maiden hallitusten johtavien virkamiesten ja kansainvälisten ja yksityisten järjestön toimihenkilöiden kanssa ja joka voidaan yksimielisesti tai yhteisymmäryksessä valita ehdokkaaksi, jota valintalautakunta suosittelee ryhmälle nimitettäväksi pääsihteerin virkaan. Jos yhdestä tällaisesta ehdokkaasta ei päästä yksimielisyyteen, ryhmälle voidaan ehdottaa kahta yhteisymmärryksessä valittua ehdokasta. Varaehdokasta esitetään siltä varalta, että valittu ehdokas ei pysty terveydellisistä tai muista syistä ottamaan virkaa vastaan.i) Pääsihteeri nimitetään ryhmän erityiskokouksessa tai valtuuskuntien johtajien kokouksessa, jotka kutsutaan tarvittaessa koolle. Jos nimityksestä ei voida sopia yksimielisesti tai yhteisymmärryksessä silloin kun valintalautakunta on tarjonnut kahta ehdokasta, päätös tehdään äänestämällä työjärjestyksen 1 säännön b ja c alakohdan mukaisesti. Päätös tehdään läsnäolevien äänestäjien kahden kolmasosan enemmistöllä läsnäolevista edellyttäen, että yksinkertainen enemmistö luonnonkumin tuottajia ja kuluttajia erikseen laskettuna, puoltaa päätöstä. Päätöstä ei saa tehdä postiäänestyksellä.SÄÄDÖKSEEN LIITTYVÄ RAHOITUSSELVITYSPolitiikan ala(t): Teollisuuden kilpailukykyToiminnan ala (t):Toimenpiteen nimi: Yhteisön jäsenyys kansainvälisessä kumintutkimusryhmässä  (IRSG)1. BUDJETTIKOHTA/-KOHDAT B5 32602. NUMEROTIEDOT2.1. Toimenpiteen kokonaismäärärahat (B osa): 60 500 euroa maksusitoumusmäärärahoina (vuosittain)2.2. Toimenpiteen soveltamisaika:2002 - pysyväisluonteinen2.3. Monivuotinen kokonaismenoarvio:a) Maksusitoumusmäärärahojen/maksumäärärahojen aikataulu (rahoitustuki) (ks. 6.1.1 kohta)Sen jälkeen, kun EY on liittynyt IRSG-ryhmään, jäsenmaksut on suoritettava vuosittain 1 päivään heinäkuuta mennessä. Hyväksytystä talousarviosta 60 prosenttia katetaan perusmaksuilla, jotka jäsenhallitukset suorittavat tasaosuuksina. Loput katetaan maksuilla, jotka jäsenhallitukset suorittavat suhteessa siihen, miten paljon ne ovat tuottaneet tai kuluttaneet uutta kumia (sen mukaan kumman osuus on suurempi) kyseistä varainhoitovuotta edeltävänä kalenterivuotena. EY maksaa ainoastaan tasaosuuksina maksettavan perusmaksun, joka on vuonna 2002 arvioitu 40 000 euroksi.milj. euroa (kolmen desimaalin tarkkuudella)>TAULUKON PAIKKA>b) Tekninen ja hallinnollinen apu ja tukimenot (ks. 6.1.2 kohta)>TAULUKON PAIKKA>>TAULUKON PAIKKA>c) Henkilöstö- ja muiden hallintomenojen kokonaisvaikutus rahoitukseen (ks. kohdat 7.2 ja 7.3)>TAULUKON PAIKKA>>TAULUKON PAIKKA>2.4. Yhteensopivuus ohjelmasuunnitelman ja rahoitusnäkymien kanssa|X| Ehdotus on tehdyn ohjelmasuunnitelman mukainen.| | Ehdotus edellyttää rahoitusnäkymien kyseisen otsakkeen ohjelmasuunnitelman muuttamista| | Ja tämä voi edellyttää toimielinten sopimuksen määräysten soveltamista2.5. Vaikutukset tuloihin:|X| Ei vaikuta tuloihin (kyseessä ovat toimenpiteen toteuttamiseen liittyvät tekniset näkökohdat)tai| | Vaikutukset tuloihin ovat seuraavat:>TAULUKON PAIKKA>3. BUDJETTITIEDOT>TAULUKON PAIKKA>4. OIKEUSPERUSTA133 artikla5. KUVAUS JA PERUSTELUT5.1. Yhteisön toiminnan tarve5.1.1. Toiminnan tavoitteetKansainvälinen kumintutkimusryhmä perustettiin vuonna 1944. Tutkimusryhmä tarjoaa foorumin, jolla voidaan neuvotella sekä synteettisen että luonnonkumin kysyntään ja tarjontaan vaikuttavista tekijöistä. Siinä käsitellään erilaisia maailman kumiteollisuuteen liittyviä kysymyksiä, kuten markkinointia, laivausta, raaka-aineiden kauppaa sekä kumituotteiden valmistusta ja myyntiä.Sen jälkeen kun kansainvälinen luonnonkumijärjestö (INRO) lakkautettiin 31 päivänä elokuuta 2001 luonnonkumin viejä- ja tuojamaiden välinen vuoropuhelu voidaan parhaiten taata vahvistamalla IRSG-ryhmää, joka on jo pitkään ollut foorumina sekä luonnonkumin että synteettisen kumin kysyntään ja tarjontaan vaikuttavista tekijöistä käytäville neuvotteluille.Useat EU:n jäsenvaltiot ovat jo nyt IRSG-ryhmän jäseniä, ja EY:n jäsenyys tulee helpottamaan toimeenpanevan komitean vuosikokouksissa laadittavien yhteisten kantojen koordinointia ja valmistelua.5.1.2. Ennakkoarviointiin liittyvät toimenpiteetIRSG:n rahoitusosuus koostuu ainoastaan jäsenmaksusta.Pääsihteerin tehtävänä on laatia seuraavan varainhoitovuoden alustava talousarvio ja toimittaa se toimeenpanevalle komitealle ryhmän hyväksyttäväksi viimeistään kunkin vuoden 31 päivänä maaliskuuta. Pääsihteeri jakaa kaikille jäsenhallituksille mahdollisimman pian varainhoitovuoden päättymisen jälkeen vuositilinpäätöksen, jonka puheenjohtaja tai varapuheenjohtaja, pääsihteeri ja tilintarkastajat ovat hyväksyneet.5.1.3. Jälkiarvioinnin perusteella toteutettavat toimenpiteet5.2. Suunnitellut toimet ja yhteisön rahoitustukea koskevat yksityiskohtaiset säännötYhteisön osallistumisesta tutkimusryhmään päätettiin neuvoston ilmoituksella neuvoston ja komission välisellä järjestelyllä. Jokainen jäsenvaltio voi itse valita haluaako tutkimusryhmän jäseneksi. Yhteisön jäsenyydestä päättää neuvosto. Osallistuminen edellyttää yksimielisesti annettua yhteistä kantaa. Komission edustaja edustaa yleensä yhteisöä.5.3. Toteutusta koskevat yksityiskohtaiset säännötKoska tutkimusryhmät perustettiin perushyödykemarkkinoiden avoimuuden lisäämiseksi ja tuottajien ja jalostajien ja/tai kuluttajien maailmanlaajuisen kilpailukyvyn parantamiseksi, komission osallistumisesta vastaa yritystoiminnan pääsosasto, jolla on asiantuntemusta kyseisiltä teollisuudenaloilta. Muita pääosastoja pyydetään kuitenkin mukaan silloin, kun käsitellään erityisaiheita, kuten ympäristö-, tilasto- ja tulliasioita.6. RAHOITUSVAIKUTUKSET6.1. Kokonaisrahoitusvaikutus, B osa (koko ohjelmakaudeksi)IRSG:lle maksettava rahoitusosuus koostuu ainoastaan jäsenmaksusta.6.1.1. RahoitustukiMaksusitoumusmäärärahat milj. euroa (kolmen desimaalin tarkkuudella)>TAULUKON PAIKKA>6.1.2. Tekninen ja hallinnollinen apu, tukimenot ja tietotekniikkakustannukset (maksusitoumusmäärärahat)>TAULUKON PAIKKA>6.2. Toimenpidekohtainen kustannuslaskelma, B osa (koko ohjelmakaudeksi)Maksusitoumusmäärärahat milj. euroa (kolmen desimaalin tarkkuudella)>TAULUKON PAIKKA>7. VAIKUTUKSET HENKILÖSTÖÖN JA HALLINTOMENOIHIN7.1. Vaikutus henkilöstöön>TAULUKON PAIKKA>7.2. Henkilöstön taloudellinen kokonaisvaikutus>TAULUKON PAIKKA>Määrät vastaavat 12 kuukauden kokonaismenoja7.3. Muut toimesta johtuvat hallintomenot>TAULUKON PAIKKA>Määrät vastaavat 12 kuukauden kokonaismenoja.I. Yhteensä vuodessa (7.2 + 7.3)  //  EUR 20 500II. Toimen kesto  //  MäärittelemätönIII. Toimen kokonaiskustannukset (I x II)  //  EUR8. SEURANTA JA ARVIOINTI8.1. SeurantajärjestelmäKomission edustaja toimii IRSG-ryhmässä aktiivisesti yhteisön etujen suojaamiseksi.8.2. Arvioinnin yksityiskohtaiset säännöt ja arviointijaksotKolmen vuoden kuluessa IRSG-ryhmään liittymisestä komission yksiköt arvioivat yhteisön roolia panosten (henkilöstö) ja tulosten (esim. yhteisten julkilausumien (pöytäkirjojen) ja pääsihteeristöön tehtyjen yhteydenottojen määrän jne.) perusteella.9. PETOSTEN TORJUNTATOIMETKs. Kansainvälisen kumintutkimusryhmän "perussääntö ja työjärjestys".


               EUROOPAN KOMISSIO
            Bryssel 3.5.2017
            COM(2017) 218 final
            Suositus
            NEUVOSTON PÄÄTÖS
            komission valtuuttamisesta aloittamaan neuvottelut Ison-Britannian ja Pohjois-Irlannin yhdistyneen kuningaskunnan kanssa sopimuksesta, jonka yksityiskohtaisia määräyksiä sovelletaan kyseisen jäsenvaltion eroamiseen Euroopan unionista

               PERUSTELUT

               1.
                     EHDOTUKSEN TAUSTA

               •Ehdotuksen perustelut ja tavoitteet

                  Euroopan unionista tehdyn sopimuksen 50 artiklan mukaan jäsenvaltio voi valtiosääntönsä asettamien vaatimusten mukaisesti päättää erota unionista ja – jos se niin päättää – ilmoittaa aikomuksestaan Eurooppa-neuvostolle.

                  Yhdistynyt kuningaskunta ilmoitti 29. maaliskuuta 2017 Eurooppa-neuvostolle aikomuksestaan erota Euroopan unionista ja Euroopan atomienergiayhteisöstä.

                  Euroopan unionista tehdyn sopimuksen 50 artiklan mukaan unioni neuvottelee sen jäsenvaltion kanssa, joka haluaa erota Euroopan unionista, ja tekee kyseisen valtion kanssa sopimuksen eroamiseen sovellettavista yksityiskohtaisista määräyksistä Eurooppa-neuvoston antamien suuntaviivojen perusteella ja ottaen huomioon puitteet, jotka sääntelevät kyseisen valtion myöhempiä suhteita unioniin.

                  On syytä muistaa, että erosopimuksen olisi tultava voimaan viimeistään 30. maaliskuuta 2019, ellei Eurooppa-neuvosto yhteisymmärryksessä Yhdistyneen kuningaskunnan kanssa päätä yksimielisesti pidentää tätä määräaikaa Euroopan unionista tehdyn sopimuksen 50 artiklan 3 kohdan nojalla. Jollei sopimusta ole eikä määräaikaa ole päätetty pidentää, kaikkia unionin perussopimuksia ja Euroopan atomienergiayhteisön perustamissopimusta lakataan soveltamasta Yhdistyneeseen kuningaskuntaan 30. maaliskuuta 2019 klo 00.00 (Brysselin aikaa). Yhdistyneestä kuningaskunnasta tulee eroamispäivästä alkaen kolmas maa. Samasta päivästä alkaen perussopimuksia lakataan soveltamasta myös niihin merentakaisiin maihin ja alueisiin, joilla on erityiset suhteet Yhdistyneeseen kuningaskuntaan
                     1
                  , ja Euroopassa sijaitseviin alueisiin, joiden suhteista ulkovaltoihin Yhdistynyt kuningaskunta huolehtii. Kaikkiin näihin maihin ja alueisiin sovelletaan tällä hetkellä perussopimuksia Euroopan unionin toiminnasta tehdyn sopimuksen 355 artiklan nojalla.

                  Eurooppa-neuvosto hyväksyi suuntaviivat 29. huhtikuuta 2017. Näiden suuntaviivojen mukaisesti tässä suosituksessa ehdotetaan, että neuvosto valtuuttaa komission aloittamaan neuvottelut Yhdistyneen kuningaskunnan kanssa sopimuksesta, jonka yksityiskohtaisia määräyksiä sovelletaan kyseisen jäsenvaltion eroamiseen Euroopan unionista ja Euroopan atomienergiayhteisöstä, nimeää komission unionin neuvottelijaksi ja antaa komissiolle neuvotteluohjeet.

                  Neuvottelut käydään Eurooppa-neuvoston suuntaviivojen mukaisesti, neuvotteluohjeita noudattaen ja Euroopan parlamentin 5. huhtikuuta 2017 antaman päätöslauselman asianmukaisesti huomioon ottaen. Neuvotteluihin sovelletaan vaiheittaista toimintamallia sellaisena, kuin se on vahvistettu Eurooppa-neuvoston suuntaviivoissa. Liitteessä esitetty suositus neuvotteluohjeiksi kattaa neuvottelujen ensimmäisen vaiheen, jossa etusijalla ovat asiat, jotka on tässä vaiheessa todettu ehdottoman välttämättömiksi hallitun eron varmistamiseksi. Neuvotteluohjeita voidaan tarvittaessa muuttaa ja täydentää neuvottelujen kaikissa vaiheissa, jotta ne vastaavat Eurooppa-neuvoston mahdollisesti muuttuvia suuntaviivoja ja kattavat neuvottelujen seuraavan vaiheen.

                  Sopimus unionin ja Yhdistyneen kuningaskunnan tulevista suhteista voidaan viimeistellä ja tehdä vasta, kun Yhdistyneestä kuningaskunnasta on tullut kolmas maa. Euroopan unionista tehdyn sopimuksen 50 artikla kuitenkin edellyttää, että eroamiseen sovellettavista yksityiskohtaisista määräyksistä tehdyssä sopimuksessa otetaan huomioon kyseisen valtion myöhempiä suhteita unioniin sääntelevät puitteet. Heti kun Eurooppa-neuvosto päättää, että neuvotteluissa on edistytty riittävästi seuraavaan vaiheeseen siirtymiseksi, 50 artiklan nojalla käytävien neuvottelujen toisessa vaiheessa olisi määriteltävä Yhdistyneen kuningaskunnan kanssa kokonaisvaltainen yhteisymmärrys myöhempiä suhteita sääntelevistä puitteista.

                  Erosopimuksessa voidaan määrittää siirtymäjärjestelyjä, mukaan lukien sillat kohti myöhempiä suhteita säänteleviä puitteita, neuvotteluissa tapahtuneen edistymisen mukaisesti, mutta se edellyttää yhteisymmärrystä unionin ja Yhdistyneen kuningaskunnan myöhempiä suhteita sääntelevistä puitteista, joista päätetään neuvottelujen toisessa vaiheessa. Sen vuoksi tämä suositus neuvotteluohjeiksi ei kata asioita, jotka voivat sisältyä tällaisiin siirtymäjärjestelyihin, vaan ne määritetään myöhemmin. Tämän lähestymistavan avulla voidaan käyttää tehokkaasti Euroopan unionista tehdyn sopimuksen 50 artiklassa sopimuksen tekemiselle rajattu aika.

                  Eurooppa-neuvoston suuntaviivojen mukaisesti seuraavia pääperiaatteita olisi sovellettava samalla tavoin hallittua eroamista koskeviin neuvotteluihin, kaikkiin myöhempiä suhteita sääntelevistä puitteista käytäviin alustaviin ja valmisteleviin keskusteluihin sekä kaikenlaisiin siirtymäjärjestelyihin:

               –Sopimuksen on perustuttava oikeuksien ja velvollisuuksien tasapainoon ja tasapuolisiin toimintaedellytyksiin.

               –Sisämarkkinoiden yhtenäisyyden säilyttäminen sulkee pois alakohtaiseen toimintamalliin perustuvan osallistumisen.

               –Unionin ulkopuolisella maalla, jolla ei ole samoja velvollisuuksia kuin jäsenellä, ei voi olla samoja oikeuksia kuin jäsenellä.

               –Sisämarkkinoille osallistuminen edellyttää kaikkien neljän vapauden hyväksymistä.

               –Neuvottelut Yhdistyneen kuningaskunnan kanssa käydään yhtenä pakettina. Noudattaen periaatetta, jonka mukaan mistään ei ole sovittu ennen kuin kaikesta on sovittu, yksittäisiä kysymyksiä ei voida ratkaista erikseen. Unioni valmistautuu neuvotteluihin yhtenäisin kannoin yksinomaan Eurooppa-neuvoston suuntaviivoissa ja neuvotteluohjeissa vahvistettujen kanavien välityksellä; yksittäisten jäsenvaltioiden ja Yhdistyneen kuningaskunnan välillä ei käydä erillisiä neuvotteluja asioista, jotka liittyvät Yhdistyneen kuningaskunnan eroamiseen unionista.

               –Sopimuksessa on kunnioitettava unionin päätöksenteon autonomiaa sekä Euroopan unionin tuomioistuimen asemaa.

               •Yhdenmukaisuus unionin muiden politiikkojen kanssa

                  Euroopan unionista tehdyn sopimuksen 50 artiklaan perustuvissa neuvotteluissa ja sopimuksessa noudatetaan täysimääräisesti perussopimuksia ja säilytetään täysimääräisesti unionin oikeusjärjestyksen autonomia ja loukkaamattomuus. Neuvotteluissa ja sopimuksessa edistetään unionin arvoja, tavoitteita ja etuja sekä varmistetaan sen politiikkojen ja toimien johdonmukaisuus, tuloksellisuus ja jatkuvuus.

               •Perusoikeudet

                  Euroopan unionista tehdyn sopimuksen 6 artiklassa todetaan, että unioni tunnustaa oikeudet, vapaudet ja periaatteet, jotka esitetään Euroopan unionin perusoikeuskirjassa, jolla on sama oikeudellinen arvo kuin perussopimuksilla. Sen lisäksi perusoikeudet, sellaisina kuin ne taataan ihmisoikeuksien ja perusvapauksien suojaamiseksi tehdyssä eurooppalaisessa yleissopimuksessa ja sellaisina kuin ne ilmenevät jäsenvaltioiden yhteisessä valtiosääntöperinteessä, ovat yleisinä periaatteina osa unionin oikeutta.

                  Nämä oikeudet, vapaudet ja periaatteet turvataan edelleen täysimääräisesti unionissa niin Yhdistyneen kuningaskunnan kanssa Euroopan unionista tehdyn sopimuksen 50 artiklan nojalla käytävässä neuvotteluprosessissa kuin Yhdistyneen kuningaskunnan erottua unionista.

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

                  Yhdistynyt kuningaskunta on ilmoittanut aikomuksestaan erota Euroopan unionista. Näin ollen Euroopan unionista tehdyn sopimuksen 50 artikla muodostaa oikeusperustan erosopimuksesta neuvottelemiselle ja sen tekemiselle. On syytä muistaa, että Euroopan atomienergiayhteisön perustamissopimuksen 106 A artiklan mukaan Euroopan unionista tehdyn sopimuksen 50 artiklaa sovelletaan myös Euroopan atomienergiayhteisön perustamissopimukseen.

                  Euroopan unionista tehdyn sopimuksen 50 artiklassa viitataan Euroopan unionin toiminnasta tehdyn sopimuksen 218 artiklan 3 kohtaan, jonka mukaan komissio esittää suosituksia neuvostolle, joka tekee päätöksen, jolla annetaan lupa aloittaa neuvottelut ja jossa nimetään unionin neuvottelija.

               •Suhteellisuusperiaate

                  Tässä suosituksessa ehdotetaan, että neuvosto antaa luvan aloittaa neuvottelut ja nimeää unionin neuvottelijan, kuten Euroopan unionista tehdyn sopimuksen 50 artiklassa, luettuna yhdessä Euroopan unionin toiminnasta tehdyn sopimuksen 218 artiklan 3 kohdan kanssa, edellytetään. Euroopan unionista tehdyn sopimuksen 50 artiklan nojalla käytävien neuvottelujen tavoitteena on varmistaa Yhdistyneen kuningaskunnan hallittu ero unionista. Sopimus unionin ja Yhdistyneen kuningaskunnan tulevista suhteista voidaan tehdä vasta, kun Yhdistyneestä kuningaskunnasta on tullut kolmas maa, joten neuvotteluissa ei käsitellä EU:n ja Yhdistyneen kuningaskunnan myöhempiä suhteita koskeviin puitteisiin liittyviä asioita muutoin kuin ottamalla puitteet neuvotteluissa huomioon.

               •Toimintatavan valinta

                  Euroopan unionista tehdyn sopimuksen 50 artiklan mukaan Yhdistyneen kuningaskunnan kanssa neuvotellaan sopimus, jonka yksityiskohtaisia määräyksiä sovelletaan sen eroamiseen Euroopan unionista. Euroopan unionin toiminnasta tehdyn sopimuksen 218 artiklan 3 kohdan mukaan komissio esittää suosituksia neuvostolle, joka tekee päätöksen, jossa nimetään unionin neuvottelija ja jolla annetaan lupa aloittaa neuvottelut. Neuvoston päätös on asianmukainen väline, jolla neuvosto antaa komissiolle tällaisen valtuutuksen.

               3.TALOUSARVIOVAIKUTUKSET

                  Tällä suosituksella, jossa ehdotetaan, että neuvosto nimeää unionin neuvottelijan ja valtuuttaa komission aloittamaan neuvottelut Yhdistyneen kuningaskunnan kanssa, ei odoteta olevan välittömiä talousarviovaikutuksia siltä osin kuin on kyse neuvotteluprosessista. Euroopan unionista tehdyn sopimuksen 50 artiklan nojalla tehtävän sopimuksen talousarviovaikutukset, jotka johtuvat edellä mainituista neuvotteluista, esitetään pääpiirteittäin silloin, kun esitetään erosopimuksen allekirjoittamista ja tekemistä koskevat ehdotukset.

               4.LISÄTIEDOT

               •Ehdotukseen sisältyvien säännösten yksityiskohtaiset selitykset

                  Suositellun neuvoston päätöksen 1 artiklassa neuvosto antaa luvan aloittaa neuvottelut Yhdistyneen kuningaskunnan kanssa tehtävästä sopimuksesta, jonka yksityiskohtaisia määräyksiä sovelletaan kyseisen jäsenvaltion eroamiseen unionista ja Euroopan atomienergiayhteisöstä, ja nimeää komission unionin neuvottelijaksi.

                  Suositellun neuvoston päätöksen 2 artiklassa neuvosto vahvistaa, että neuvottelut käydään Eurooppa-neuvoston antamien suuntaviivojen ja liitteessä vahvistettujen ohjeiden mukaisesti.

                  Suositellun neuvoston päätöksen liitteessä vahvistetaan neuvotteluohjeet seuraavista asioista:

               –kansalaisten oikeudet

               –yhteinen taloudellinen selvitys, joka koskee unionin talousarviota ja Yhdistyneen kuningaskunnan jäsenyyden lakkaamista perussopimuksilla perustetuissa toimielimissä ja elimissä sekä Yhdistyneen kuningaskunnan osallistumista unionin politiikkoihin liittyviin rahastoihin ja välineisiin

               –järjestelyt, jotka koskevat markkinoille saatettuja tavaroita ja unionin lainsäädäntöön perustuvia käynnissä olevia menettelyjä

               –järjestelyt, jotka koskevat muita unionin toimintaan liittyviä hallinnollisia kysymyksiä

               –sopimuksen hallinta.

               •Päätöksen ja sen liitteessä esitettyjen neuvotteluohjeiden julkistaminen

                  Komissio ehdottaa, että neuvosto julkistaa päätöksen, jolla annetaan lupa aloittaa neuvottelut Ison-Britannian ja Pohjois-Irlannin yhdistyneen kuningaskunnan kanssa sopimuksesta, jonka yksityiskohtaisia määräyksiä sovelletaan kyseisen jäsenvaltion eroamiseen Euroopan unionista, ja jossa nimetään komissio unionin neuvottelijaksi, sekä päätöksen liitteessä esitetyt neuvotteluohjeet.

               Suositus

               NEUVOSTON PÄÄTÖS

               komission valtuuttamisesta aloittamaan neuvottelut Ison-Britannian ja Pohjois-Irlannin yhdistyneen kuningaskunnan kanssa sopimuksesta, jonka yksityiskohtaisia määräyksiä sovelletaan kyseisen jäsenvaltion eroamiseen Euroopan unionista

               EUROOPAN UNIONIN NEUVOSTO, joka

               ottaa huomioon Euroopan unionista tehdyn sopimuksen ja erityisesti sen 50 artiklan yhdessä Euroopan unionin toiminnasta tehdyn sopimuksen 218 artiklan 3 kohdan kanssa,

               ottaa huomioon Eurooppa-neuvoston 29 päivänä huhtikuuta 2017 antamat suuntaviivat,

               ottaa huomioon Euroopan komission suosituksen,

               sekä katsoo seuraavaa:

               (1)Ison-Britannian ja Pohjois-Irlannin yhdistynyt kuningaskunta ilmoitti 29 päivänä maaliskuuta 2017 Eurooppa-neuvostolle aikomuksestaan erota Euroopan unionista.

               (2)Eurooppa-neuvosto hyväksyi 29 päivänä huhtikuuta 2017 suuntaviivat, joissa määritellään Euroopan unionista tehdyn sopimuksen 50 artiklan nojalla käytävien neuvottelujen puitteet sekä vahvistetaan yleiset periaatteet, joita unioni noudattaa neuvotteluissa.

               (3)Unionin olisi neuvoteltava ja tehtävä Yhdistyneen kuningaskunnan kanssa sopimus eroamiseen sovellettavista yksityiskohtaisista määräyksistä Eurooppa-neuvoston antamien suuntaviivojen perusteella ja ottaen huomioon puitteet, jotka sääntelevät kyseisen valtion myöhempiä suhteita unioniin, jäljempänä ’erosopimus’.

               (4)Perussopimuksia lakataan soveltamasta Yhdistyneeseen kuningaskuntaan sinä päivänä, jona erosopimus tulee voimaan, tai, jollei sopimusta ole, kahden vuoden kuluttua ilmoituksesta, ellei Eurooppa-neuvosto yhteisymmärryksessä Yhdistyneen kuningaskunnan kanssa päätä yksimielisesti pidentää tätä määräaikaa.

               (5)Sen vuoksi olisi välittömästi aloitettava neuvottelut erosopimuksen tekemiseksi.

               (6)Euroopan parlamentti hyväksyi 5 päivänä huhtikuuta 2017 päätöslauselman, joka sisältää sen kannan eroneuvotteluihin.

               (7)Komissio olisi valtuutettava aloittamaan neuvottelut erosopimuksesta ja nimettävä unionin neuvottelijaksi.

               (8)Euroopan atomienergiayhteisön perustamissopimuksen 106 A artiklan mukaan Euroopan unionista tehdyn sopimuksen 50 artiklaa sovelletaan myös Euroopan atomienergiayhteisön perustamissopimukseen,

               ON HYVÄKSYNYT TÄMÄN PÄÄTÖKSEN:

               1 artikla

               Komissio valtuutetaan aloittamaan unionin puolesta neuvottelut Ison-Britannian ja Pohjois-Irlannin yhdistyneen kuningaskunnan kanssa sopimuksesta, jonka yksityiskohtaisia määräyksiä sovelletaan kyseisen jäsenvaltion eroamiseen Euroopan unionista ja Euroopan atomienergiayhteisöstä, ottaen huomioon kyseisen valtion myöhempiä suhteita unioniin sääntelevät puitteet, ja komissio nimetään unionin neuvottelijaksi.

               2 artikla

               Neuvottelut käydään Eurooppa-neuvoston antamien suuntaviivojen ja liitteessä vahvistettujen neuvotteluohjeiden mukaisesti.

               3 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)
                  Lueteltu Euroopan unionin toiminnasta tehdyn sopimuksen liitteessä II olevan luettelon 12 viimeisessä luetelmakohdassa.

    ---documentbreak---

               EUROOPAN KOMISSIO
            Bryssel 3.5.2017
            COM(2017) 218 final
            LIITE
            asiakirjaan
            SuositusNEUVOSTON PÄÄTÖS
            komission valtuuttamisesta aloittamaan neuvottelut Ison-Britannian ja Pohjois-Irlannin yhdistyneen kuningaskunnan kanssa sopimuksesta, jonka yksityiskohtaisia määräyksiä sovelletaan kyseisen jäsenvaltion eroamiseen Euroopan unionista

               LIITE

                  Ohjeet sopimuksen neuvottelemiseksi Ison-Britannian ja Pohjois-Irlannin yhdistyneen kuningaskunnan kanssa sen eroamiseen Euroopan unionista sovellettavista yksityiskohtaisista määräyksistä

               I.Erosopimuksen tavoite

               1.Ison-Britannian ja Pohjois-Irlannin yhdistyneen kuningaskunnan, jäljempänä ’Yhdistynyt kuningaskunta’, ilmoitettua aikomuksestaan erota Euroopan unionista unioni neuvottelee ja tekee Yhdistyneen kuningaskunnan kanssa Euroopan unionista tehdyn sopimuksen 50 artiklassa tarkoitetun erosopimuksen, jäljempänä ’sopimus’.

               2.Sopimuksessa vahvistetaan Yhdistyneen kuningaskunnan eroon sovellettavat yksityiskohtaiset määräykset ottaen huomioon sen myöhempiä suhteita unioniin sääntelevät puitteet.

               3.Sopimuksen päätavoitteena on varmistaa Yhdistyneen kuningaskunnan hallittu eroaminen Euroopan unionista ja Euroopan atomienergiayhteisöstä. Näissä neuvotteluohjeissa ’unionilla’ tarkoitetaan Euroopan unionista tehdyllä sopimuksella ja Euroopan unionin toiminnasta tehdyllä sopimuksella perustettua Euroopan unionia ja/tai tapauksen mukaan Euroopan atomienergiayhteisön perustamissopimuksella perustettua Euroopan atomienergiayhteisöä.

               4.Sopimus neuvotellaan Eurooppa-neuvoston suuntaviivojen perusteella ja neuvotteluohjeiden mukaisesti. Eurooppa-neuvoston suuntaviivoihin perustuvissa neuvotteluohjeissa esitetään unionin kannat eroneuvotteluihin noudattaen täysimääräisesti suuntaviivoissa vahvistettuja tavoitteita, periaatteita ja kantoja. Neuvotteluohjeita voidaan neuvottelujen aikana muuttaa tai täydentää tarpeen mukaan, erityisesti jotta ne vastaavat Eurooppa-neuvoston suuntaviivoja ja niiden mahdollisia muutoksia.

               II.Sopimuksen luonne ja soveltamisala

               5.Unioni neuvottelee ja tekee sopimuksen. Tätä varten Euroopan unionista tehdyn sopimuksen 50 artiklassa unionille annetaan poikkeuksellinen horisontaalinen toimivalta sisällyttää sopimukseen kaikki eron kannalta tarpeelliset asiat. Tämä poikkeuksellinen toimivalta myönnetään kertaluonteisesti, ja se on tiukasti rajattu eron järjestämiseen unionista. Se, että unioni käyttää tällaista poikkeuksellista toimivaltaa sopimuksessa, ei vaikuta millään tavalla unionin ja jäsenvaltioiden väliseen toimivallan jakoon minkään käsiteltäviä asioita koskevan tulevan välineen hyväksymisessä.

               6.Sopimuksessa olisi muistutettava, että unionin lainsäädäntöä (mukaan lukien kaikki primaarioikeus, erityisesti sopimus Euroopan unionista, sopimus Euroopan unionin toiminnasta, liittymissopimukset ja Euroopan atomienergiayhteisön perustamissopimus, sekä johdettu oikeus ja kansainväliset sopimukset) lakataan soveltamasta Yhdistyneeseen kuningaskuntaan sinä päivänä, jona erosopimus tulee voimaan, jäljempänä ’eroamispäivä’.

               7.Euroopan unionista tehdyn sopimuksen 50 artiklan mukaan ja Eurooppa-neuvoston antamien suuntaviivojen perusteella sopimuksessa olisi muistutettava myös, että eroamispäivästä alkaen unionin lainsäädäntöä lakataan soveltamasta niihin merentakaisiin maihin ja alueisiin, joilla on erityiset suhteet Yhdistyneeseen kuningaskuntaan
                  1
               , ja Euroopassa sijaitseviin alueisiin, joiden suhteista ulkovaltoihin Yhdistynyt kuningaskunta huolehtii, ja joihin sovelletaan perussopimuksia Euroopan unionin toiminnasta tehdyn sopimuksen 355 artiklan nojalla. Erosopimuksen ja tulevien puitteiden alueellisen soveltamisalan osalta neuvotteluohjeissa olisi noudatettava täysimääräisesti Eurooppa-neuvoston suuntaviivojen 4 ja 24 kohtaa.

               8.Sopimuksessa olisi vahvistettava eroamispäivä, joka on viimeistään 30. maaliskuuta 2019 klo 00.00 (Brysselin aikaa), ellei Eurooppa-neuvosto yhteisymmärryksessä Yhdistyneen kuningaskunnan kanssa päätä yksimielisesti pidentää tätä määräaikaa Euroopan unionista tehdyn sopimuksen 50 artiklan 3 kohdan nojalla. Yhdistyneestä kuningaskunnasta tulee eroamispäivästä alkaen kolmas maa.

               III.Näiden neuvotteluohjeiden tarkoitus ja soveltamisala

               9.Neuvotteluihin vahvistetaan Eurooppa-neuvoston suuntaviivoissa kaksivaiheinen toimintamalli. Ensimmäisessä vaiheessa pyritään

               –luomaan kansalaisille, yrityksille, sidosryhmille ja kansainvälisille kumppaneille mahdollisimman paljon selvyyttä ja oikeusvarmuutta niistä välittömistä vaikutuksista, jotka liittyvät Yhdistyneen kuningaskunnan eroamiseen unionista;

               –järjestämään Yhdistyneen kuningaskunnan irtautuminen unionista ja kaikista niistä oikeuksista ja velvollisuuksista, jotka Yhdistyneelle kuningaskunnalle kuuluvat sen jäsenvaltiona tekemien sitoumusten johdosta.

               10.Tässä asiakirjassa esitetyt neuvotteluohjeet on tarkoitettu neuvottelujen ensimmäistä vaihetta varten. Eurooppa-neuvostossa neuvottelujen ensimmäistä vaihetta varten vahvistetun tavoitteen mukaisesti näissä neuvotteluohjeissa ovat etusijalla asiat, jotka on tässä vaiheessa todettu ehdottoman välttämättömiksi, jotta voidaan varmistaa Yhdistyneen kuningaskunnan hallittu ero unionista.

               11.Neuvottelujen ensimmäisenä tavoitteena on turvata EU:n 27 jäsenvaltion kansalaisten ja heidän perheenjäsentensä asema ja oikeudet Yhdistyneessä kuningaskunnassa sekä Yhdistyneen kuningaskunnan kansalaisten ja heidän perheenjäsentensä asema ja oikeudet EU:n 27 jäsenvaltiossa, koska ero vaikuttaa suoraan suureen määrään ihmisiä ja koska eron seuraukset ovat heille vakavia. Erosopimuksessa olisi annettava tarvittavat tehokkaat, täytäntöönpanokelpoiset, syrjimättömät ja kattavat takeet kyseisten kansalaisten oikeuksille, kuten oikeudelle saada pysyvä oleskeluoikeus viiden vuoden yhtäjaksoisen laillisen oleskelun jälkeen.

               12.Yhdistyneen kuningaskunnan hallittu ero unionista edellyttää niiden taloudellisten velvoitteiden selvittämistä, jotka juontuvat Yhdistyneen kuningaskunnan unionin jäsenyyden koko ajalta. Näin ollen neuvottelujen ensimmäisessä vaiheessa on vahvistettava menettelyt taloudellisen selvityksen tekemiseksi III.2 kohdassa esitettyjen periaatteiden pohjalta.

               13.Oikeudellisen tyhjiön välttämiseksi ja epävarmuustekijöiden ratkomiseksi mahdollisuuksien mukaan sopimuksessa olisi tässä vaiheessa selvennettävä markkinoille ennen eroamispäivää saatettujen tavaroiden ja III.3 kohdassa lueteltujen vireillä olevien menettelyjen tilanne.

               14.Unioni on Eurooppa-neuvoston suuntaviivojen mukaisesti sitoutunut jatkossakin tukemaan rauhaa, vakautta ja sovintoa Irlannin saarella. Minkään sopimuksessa ei pitäisi heikentää tavoitteita ja sitoumuksia, jotka vahvistetaan pitkänperjantain sopimuksessa ja sen täytäntöönpanosopimuksissa. Irlannin saaren poikkeukselliset olosuhteet ja haasteet edellyttävät joustavia ja luovia ratkaisuja. Neuvotteluissa olisi pyrittävä erityisesti välttämään tiukkaa rajavalvontaa Irlannin saarella kunnioittaen samalla unionin oikeusjärjestyksen loukkaamattomuutta. Olisi otettava täysimääräisesti huomioon, että Pohjois-Irlannissa asuvilla Irlannin kansalaisilla on edelleen EU:n kansalaisten oikeudet. Olisi tunnustettava nykyiset, EU:n oikeuden kanssa yhteensopivat Yhdistyneen kuningaskunnan ja Irlannin kahdenväliset sopimukset ja järjestelyt, kuten yhteinen matkustusalue. Sopimuksessa olisi käsiteltävä myös Irlannin poikkeuksellisesta maantieteellisestä tilanteesta johtuvia kysymyksiä, kuten tavaroiden kauttakuljetus (vienti Irlantiin ja tuonti Irlannista Yhdistyneen kuningaskunnan kautta). Näitä kysymyksiä käsitellään Eurooppa-neuvoston suuntaviivoissa esitetyn toimintamallin mukaisesti.

               15.Unionin olisi Eurooppa-neuvoston suuntaviivojen mukaan sovittava Yhdistyneen kuningaskunnan kanssa järjestelyistä, jotka koskevat Yhdistyneen kuningaskunnan suvereniteettiin kuuluvia tukikohta-alueita Kyproksessa, ja tunnustettava tältä osin Kyproksen tasavallan ja Yhdistyneen kuningaskunnan kahdenväliset sopimukset ja järjestelyt, jotka ovat yhteensopivia unionin oikeuden kanssa, erityisesti kyseisillä tukikohta-alueilla asuvien tai työskentelevien unionin kansalaisten oikeuksien ja etujen turvaamisen osalta.

               16.Sopimuksella olisi varmistettava tarvittava unionin etujen turvaaminen Yhdistyneessä kuningaskunnassa.

               17.Sopimuksessa olisi oltava sen yleistä hallinnointia koskevia määräyksiä. Tällaisiin määräyksiin on sisällyttävä tehokkaat täytäntöönpano- ja riidanratkaisumekanismit, joissa kunnioitetaan täysimääräisesti unionin autonomiaa ja oikeusjärjestystä, sopimuksen mukaisten sitoumusten tehokkaan täytäntöönpanon varmistamiseksi.

               18.Lisäksi Eurooppa-neuvoston suuntaviivojen mukaan Yhdistyneen kuningaskunnan kanssa olisi aloitettava mahdollisimman aikaisessa vaiheessa rakentava vuoropuhelu mahdollisesta yhteisestä toimintamallista, jota voitaisiin soveltaa unionin ulkopuolisiin kumppanimaihin, kansainvälisiin järjestöihin ja yleissopimuksiin, jotka liittyvät ennen eroamispäivää tehtyihin kansainvälisiin sitoumuksiin, jotka sitovat Yhdistynyttä kuningaskuntaa edelleen.

               19.Heti kun Eurooppa-neuvosto päättää, että on edistytty riittävästi neuvottelujen seuraavaan vaiheeseen siirtymiseksi, laaditaan uudet neuvotteluohjeet. Tässä yhteydessä siirtymäjärjestelyihin mahdollisesti kuuluvat asiat (esim. sillat kohti myöhempiä suhteita säänteleviä puitteita) sisällytetään tuleviin neuvotteluohjeisiin neuvotteluissa tapahtuneen edistymisen perusteella. Tämän toimintamallin avulla voidaan käyttää tehokkaasti se rajallinen aika, joka Euroopan unionista tehdyn sopimuksen 50 artiklassa on varattu sopimuksen tekemiseen, kun samaa asiaa ei tarvitse käsitellä useita kertoja neuvottelujen eri vaiheissa.

               III.1.Kansalaisten oikeudet

               20.Sopimuksella olisi turvattava unionin oikeuteen ennen eroamispäivää perustuvat kansalaisten asema ja oikeudet, mukaan lukien oikeudet, joiden käyttäminen tulee ajankohtaiseksi myöhemmin (esim. vanhuuseläkkeeseen liittyvät oikeudet) niin EU:n 27 jäsenvaltion kansalaisille, jotka asuvat (tai ovat asuneet) ja/tai työskentelevät (tai ovat työskennelleet) Yhdistyneessä kuningaskunnassa, kuin Yhdistyneen kuningaskunnankin kansalaisille, jotka asuvat (tai ovat asuneet) ja/tai työskentelevät (tai ovat työskennelleet) jossakin EU:n 27 jäsenvaltiosta. Tällaisten sopimuksessa annettavien takeiden olisi oltava vastavuoroiset, ja niiden olisi perustuttava unionin säännöstössä vahvistettuun EU:n 27 jäsenvaltion kansalaisten keskenään yhdenvertaisen kohtelun sekä EU:n 27 jäsenvaltion kansalaisten ja Yhdistyneen kuningaskunnan kansalaisten yhdenvertaisen kohtelun periaatteeseen. Tällaiset oikeudet olisi suojattava sellaisenaan sovellettavina saavutettuina oikeuksina niihin oikeutettujen koko elinajaksi.

               21.Sopimuksen olisi katettava vähintään seuraavat seikat:

               a)Sopimuksen soveltamisalaan kuuluvien henkilöiden määritelmä: Henkilöllisen soveltamisalan olisi oltava sama kuin direktiivissä 2004/38/EY (sekä työvoimaan kuuluvat eli työntekijät ja ammatinharjoittajat että työvoimaan kuulumattomat henkilöt, jotka ovat asuneet Yhdistyneessä kuningaskunnassa tai EU:n 27 jäsenvaltion alueella ennen eroamispäivää, ja heidän perheenjäsenensä, jotka ovat tulleet heidän mukanaan tai seuraavat heitä myöhemmin milloin tahansa ennen tai jälkeen eroamispäivän). Henkilölliseen soveltamisalaan olisi sisällytettävä myös asetuksen (EY) N:o 883/2004 kattamat henkilöt (esim. rajatyöntekijät).

               b)Suojattavien oikeuksien määritelmä: Määritelmään olisi sisällytettävä ainakin seuraavat oikeudet:

               i)Euroopan unionin toiminnasta tehdyn sopimuksen 21, 45 ja 49 artiklaan perustuvat ja direktiivissä 2004/38/EY vahvistetut oleskeluoikeudet (sama aineellinen soveltamisala, joka kattaa mm. pysyvän oleskeluoikeuden viiden vuoden yhtäjaksoisen laillisen oleskelun jälkeen) ja kyseisiä oikeuksia koskevat säännöt; kaikkien oleskeluoikeuksiin liittyvien asiakirjojen (esimerkiksi rekisteröintitodistukset, oleskelukortit tai todistusasiakirjat) olisi oltava luonteeltaan toteavia, ja ne olisi myönnettävä yksinkertaisella ja nopealla menettelyllä joko maksutta tai sellaista maksua vastaan, joka ei ole suurempi kuin kansalaisilta samanlaisten asiakirjojen myöntämisestä perittävät maksut;

               ii)sosiaaliturvajärjestelmien yhteensovittamisesta annetussa asetuksessa (EY) N:o 883/2004 ja asetuksen (EY) N:o 883/2004 täytäntöönpanomenettelystä annetussa asetuksessa (EY) N:o 987/2009 (mukaan lukien molempiin asetuksiin myöhemmin tehtävät muutokset) vahvistetut oikeudet ja velvollisuudet, jotka kattavat mm. oikeudet kausien yhteenlaskemiseen ja etuuksien maastaviemiseen sekä yhden sovellettavan lainsäädännön periaatteen;

               iii)työntekijöiden vapaasta liikkuvuudesta unionin alueella annetussa asetuksessa (EU) N:o 492/2011 vahvistetut oikeudet (esim. oikeus päästä työmarkkinoille ja tehdä työtä, oikeus sosiaalisiin ja verotukseen liittyviin etuihin, koulutukseen ja asuntoon sekä kollektiiviset oikeudet);

               iv)Euroopan unionin toiminnasta tehdyn sopimuksen 49 artiklaan perustuva oikeus ryhtyä harjoittamaan ja harjoittaa itsenäistä ammattia.

               22.Sopimuksessa olisi oikeusvarmuuteen liittyvistä syistä varmistettava, että ennen eroamispäivää unionin jäsenvaltiossa saaduilla tunnustetuilla tutkintotodistuksilla, todistuksilla ja muilla muodollista kelpoisuutta osoittavilla asiakirjoilla on Yhdistyneessä kuningaskunnassa ja EU:n 27 jäsenvaltiossa ennen eroamispäivää sovelletun unionin lainsäädännön mukainen suoja. Sopimuksessa olisi varmistettava, että myös sellaiset tutkintotodistukset, todistukset ja muut muodollista kelpoisuutta osoittavat asiakirjat, jotka on hankittu kolmannessa maassa ja tunnustettu jossakin unionin jäsenvaltiossa ennen eroamispäivää noudattaen ennen kyseistä päivää sovellettavaa unionin lainsäädäntöä, tunnustetaan myös eroamispäivän jälkeen. Sopimuksessa olisi myös määrättävä järjestelyistä, jotka koskevat eroamispäivänä kesken olevia tunnustamismenettelyjä.

               III.2.Taloudellinen selvitys

               23.Yhteisellä taloudellisella selvityksellä olisi varmistettava, että sekä unioni että Yhdistynyt kuningaskunta noudattavat koko siltä ajalta syntyneitä velvoitteita, jona Yhdistynyt kuningaskunta oli unionin jäsen. Taloudellisen selvityksen tekemisessä sovellettavia menettelyjä koskevien neuvottelujen olisi perustuttava seuraaviin periaatteisiin.

               24.Olisi tehtävä yhteinen taloudellinen selvitys, joka koskee

               –unionin talousarviota

               –Yhdistyneen kuningaskunnan jäsenyyden lakkaamista perussopimuksilla perustetuissa toimielimissä ja elimissä
                  2
                (esim. Euroopan investointipankki ja Euroopan keskuspankki
                  3
               )

               –Yhdistyneen kuningaskunnan osallistumista unionin politiikkoihin liittyviin rahastoihin ja välineisiin (esim. Euroopan kehitysrahasto ja Turkin-pakolaisavun koordinointiväline).

               25.Tällaisen yhteisen taloudellisen selvityksen olisi perustuttava periaatteeseen, jonka mukaan Yhdistyneen kuningaskunnan on täytettävä osuutensa niiden velvoitteiden rahoittamisessa, jotka on tehty silloin kun se oli unionin jäsen.

               26.Eurooppa-neuvoston suuntaviivojen 10 kohdan mukaan nämä velvoitteet kattavat velat, mukaan luettuina ehdolliset velat, sekä kaikki muut velvoitteet, jotka perustuvat varainhoitoasetuksen
                  4
                54 artiklassa tarkoitettuun perussäädökseen. Lisäksi Yhdistyneen kuningaskunnan olisi katettava täysimääräisesti eromenettelyyn liittyvät kustannukset, kuten unionin virastojen tai muiden elinten uudelleensijoittaminen.

               27.Laskentamenetelmän olisi perustuttava viralliseen konsolidoituun tilinpäätökseen, jota täydennetään tarvittaessa välitilinpäätöksellä. Siinä käytetään myös perussäädösten määriä (mukaan lukien viitemäärät ja rahoitussuunnitelman kautta toteutuvat määrät). Velvoitteet olisi määriteltävä euroina.

               28.Menetelmän, jolla talousarvion rahoittamista koskevat Yhdistyneen kuningaskunnan velvoitteet lasketaan, olisi perustuttava omien varojen järjestelmästä annettuun päätökseen
                  5
                ja siinä olisi otettava huomioon rahoitusosuus, jonka se on todistettavasti suorittanut ennen eroamispäivää.

               29.Olisi sovittava maksujärjestelyistä, joilla voidaan lieventää eron vaikutusta unionin talousarvioon.

               30.Sopimuksen olisi sen vuoksi sisällettävä seuraavat:

               a)Laskelma kokonaismäärästä, joka Yhdistyneen kuningaskunnan on suoritettava täyttääkseen velvoitteensa rahoittaa unionin talousarviota, kaikkia perussopimuksilla perustettuja toimielimiä tai elimiä, sekä muut asiat, joilla on rahoitusvaikutuksia. Kokonaismäärään voi kohdistua tulevaisuudessa vuosittain teknisiä mukautuksia.

               b)Aikataulu maksuista, jotka Yhdistyneen kuningaskunnan on vuosittain suoritettava, ja käytännön järjestelyt näiden maksujen suorittamiseksi.

               c)Siirtymäsäännöt sen varmistamiseksi, että komissiolla (tai soveltuvin osin muulla elimellä, joka on unionin oikeuden mukaisesti vastuunalainen ennen eroamispäivää), Euroopan tilintarkastustuomioistuimella ja Euroopan petostentorjuntavirastolla (OLAF) on valvontavalta ja että Euroopan unionin tuomioistuimella on ratkaisuvalta, joka koskee Yhdistyneen kuningaskunnan maksunsaajille aiemmin osoitettuja maksuja / perintämääräyksiä ja eroamispäivän jälkeen Yhdistyneen kuningaskunnan maksunsaajille suoritettavia maksuja sellaisten oikeudellisten sitoumusten (mukaan lukien mahdolliset lainat) täyttämiseksi, jotka vastuunalainen taho on hyväksynyt ennen eroamispäivää.

               d)Mahdolliset järjestelyt, jotka liittyvät Yhdistyneen kuningaskunnan maksunsaajille jo annettuihin oikeudellisiin sitoumuksiin tai eroamispäivän jälkeen annettaviin tuleviin oikeudellisiin sitoumuksiin (esim. hallintoviranomaisia koskevat järjestelyt maksujen suorittamiseksi Yhdistyneen kuningaskunnan maksunsaajille).

               e)Säännöt, joilla voidaan puuttua ehdollisiin velkoihin, jotka katetaan unionin talousarviosta tai joista tietty toimielin tai elin tai rahasto vastaa (esim. Euroopan investointipankin ja Euroopan investointirahaston myöntämät lainat).

               III.3. Markkinoille saatetut tavarat ja unionin lainsäädäntöön perustuvat menettelyt

               A. Tavarat, jotka on saatettu markkinoille unionin oikeuden mukaisesti ennen eroamispäivää

               31.Sopimuksella olisi varmistettava, että unionin lainsäädännön perusteella ennen eroamispäivää unionin markkinoille laillisesti saatetut tavarat voidaan edelleen asettaa saataville markkinoilla tai ottaa käyttöön eroamispäivän jälkeen sekä Yhdistyneessä kuningaskunnassa että EU:n 27 jäsenvaltiossa ennen eroamispäivää sovellettavassa unionin lainsäädännössä säädettyjen edellytysten mukaisesti.

               B. Jäsenvaltioiden välillä unionin oikeuden nojalla vireillä oleva oikeudellinen yhteistyö

               32.Sopimuksessa olisi myös määrättävä järjestelyistä, jotka koskevat eroamispäivänä vireillä olevia oikeudellisen yhteistyön menettelyjä, joihin sovelletaan unionin lainsäädäntöä. Olisi erityisesti varmistettava, että tällaisiin menettelyihin sovelletaan ennen eroamispäivää sovellettavan unionin lainsäädännön asianmukaisia säännöksiä, kunnes menettelyt on saatu päätökseen.

               33.Yhdistyneen kuningaskunnan ja EU:n 27 jäsenvaltion siviili- ja kauppaoikeuden alan oikeudellisen yhteistyön osalta sopimuksessa olisi myös varmistettava, että ennen eroamispäivää annettujen kansallisten tuomioistuinten päätösten tunnustamiseen ja täytäntöönpanoon sovelletaan jatkossakin ennen eroamispäivää sovellettavan unionin lainsäädännön asianmukaisia säännöksiä. Sopimuksella olisi myös varmistettava, että ennen eroamispäivää tehtyihin oikeuspaikkaa ja sovellettavaa lakia koskeviin valintoihin sovelletaan edelleen unionin oikeuden sääntöjä.

               C. Unionin oikeuden nojalla vireillä olevat hallinnolliset ja lainvalvontayhteistyömenettelyt

               34.Sopimuksessa olisi myös määrättävä järjestelyistä, jotka koskevat eroamispäivänä vireillä olevia hallinnollisia ja lainvalvontayhteistyömenettelyjä, mukaan lukien tarkastukset, joihin sovelletaan unionin lainsäädäntöä. Järjestelyillä olisi erityisesti varmistettava, että tällaisiin menettelyihin sovelletaan ennen eroamispäivää sovellettavan unionin lainsäädännön asianmukaisia säännöksiä, kunnes menettelyt on saatu päätökseen. Olisi myös vahvistettava säännöt, jotka mahdollistavat tietojen ja datan käytön eroamispäivänä vireillä olevissa lainvalvontaan liittyvissä tutkimuksissa ja rikosoikeudellisissa menettelyissä. Sääntöjen olisi katettava sekä EU:n 27 jäsenvaltiosta tai unionin toimielimistä, elimistä, toimistoista ja virastoista peräisin olevat tiedot ja data, jotka Yhdistynyt kuningaskunta on saanut tai jotka ovat sen hallussa, että Yhdistyneestä kuningaskunnasta peräisin olevat tiedot ja data, jotka EU:n 27 jäsenvaltiota tai unionin toimielimet, elimet, toimistot ja virastot ovat saaneet tai jotka ovat niiden hallussa. Niihin olisi sisällytettävä myös säännöt henkilötietojen suojasta.

               D. Vireillä olevat unionin oikeudelliset ja hallinnolliset menettelyt

               35.Sopimuksessa olisi määrättävä järjestelyistä, jotka liittyvät seuraaviin:

               a)Euroopan unionin tuomioistuimessa eroamispäivänä vireillä olevat oikeudenkäynnit (sekä ennakkoratkaisupyynnöt), joissa on osallisina Yhdistynyt kuningaskunta ja/tai Yhdistyneessä kuningaskunnassa olevia luonnollisia henkilöitä tai oikeushenkilöitä; unionin tuomioistuimella olisi oltava edelleen toimivalta antaa ratkaisu tällaisissa menettelyissä ja sen ratkaisujen olisi sidottava Yhdistynyttä kuningaskuntaa;

               b)unionin toimielimissä, elimissä, toimistoissa ja virastoissa vireillä olevat hallinnolliset menettelyt, jotka koskevat Yhdistynyttä kuningaskuntaa (esim. rikkomusmenettelyt, valtiontuki) tai Yhdistyneessä kuningaskunnassa olevia luonnollisia henkilöitä tai oikeushenkilöitä;

               c)mahdollisuus aloittaa eroamispäivän jälkeen sekä hallinnollisia menettelyjä unionin toimielimissä että oikeudellisia menettelyjä Euroopan unionin tuomioistuimessa Yhdistynyttä kuningaskuntaa koskevissa asioissa (esim. rikkomusmenettelyt, valtiontuki) ennen eroamispäivää tapahtuneiden tosiseikkojen perusteella;

               d)täytäntöönpanokelpoisuuden jatkuminen sellaisten maksuvelvollisuuden määräämistä koskevien unionin säädösten ja Euroopan unionin tuomioistuimen tuomioiden osalta, jotka on annettu ennen eroamispäivää tai vireillä olevassa hallinnollisessa ja oikeudellisessa menettelyssä.

               III.4.Unionin toimintaan liittyvät muut hallinnolliset kysymykset

               36.Sopimuksessa olisi oltava tarvittavat määräykset unionin ja sen toimielinten tai elinten sekä niiden henkilöstön (myös eläkkeellä olevan henkilöstön) ja heidän perheenjäsentensä omaisuuden, varojen ja liiketoimien suojelemiseksi, kuten perussopimuksissa ja niihin liitetyissä pöytäkirjoissa (erityisesti Euroopan unionin erioikeuksia ja vapauksia koskevassa pöytäkirjassa N:o 7) määrätään.

               37.Sopimuksessa olisi varmistettava, että Yhdistyneelle kuningaskunnalle siirretään tarvittaessa seuraavien omistusoikeus:

               a)erityiset halkeamiskelpoiset aineet, jotka sijaitsevat Euroopan atomienergiayhteisön alueella ja jotka ovat nykyisin Euroopan atomienergiayhteisön perustamissopimuksen 86 artiklan mukaan sen omaisuutta ja joiden käyttöoikeus on nykyisin joko julkisella tai yksityisellä luonnollisella tai oikeushenkilöllä Yhdistyneessä kuningaskunnassa;

               b)Euroopan atomienergiayhteisön Yhdistyneessä kuningaskunnassa oleva omaisuus, jota käytetään ydinmateriaalivalvontaan Euroopan atomienergiayhteisön perustamissopimuksen mukaisesti.

               Sopimuksessa olisi myös määrättävä, että Yhdistynyt kuningaskunta saa kaikki oikeudet ja ottaa vastatakseen kaikista velvollisuuksista, jotka liittyvät siirrettyjen aineiden ja omaisuuden omistukseen, ja määrättävä muista kysymyksistä, jotka liittyvät Euroopan atomienergiayhteisön perustamissopimuksessa tarkoitettuihin aineisiin ja omaisuuteen, erityisesti edellä tarkoitettuihin aineisiin sovellettavista ydinmateriaalivalvontaa koskevista velvollisuuksista.

               38.Sopimuksessa olisi myös määrättävä, että Yhdistynyt kuningaskunta varmistaa lainkäyttöalueellaan, että unionin toimielinten, elinten, toimistojen ja virastojen jäsenet, komiteoiden jäsenet, unionin virkamiehet ja muut unionin henkilöstöön kuuluvat noudattavat jatkossakin heille Euroopan unionin toiminnasta tehdyn sopimuksen 339 artiklan nojalla ennen eroamispäivää kuuluvia velvollisuuksia.

               III.5.Sopimuksen hallinnointi

               39.Sopimuksella olisi perustettava institutionaalinen rakenne sopimuksen mukaisten sitoumusten tehokkaan täytäntöönpanon varmistamiseksi ottaen huomioon unionin intressi suojella tosiasiallisesti autonomiaansa ja oikeusjärjestystään, mukaan lukien Euroopan unionin tuomioistuimen rooli.

               40.Sopimuksen olisi sisällettävä asianmukaiset institutionaaliset järjestelyt, joiden ansiosta voidaan toteuttaa toimenpiteitä sellaisten tilanteiden korjaamiseksi, joita ei sopimuksessa ole ennakoitu, ja joiden ansiosta sopimukseen voidaan sisällyttää unionin lainsäädäntöön myöhemmin tehtävät muutokset silloin kun se on tarpeen sopimuksen panemiseksi asianmukaisesti täytäntöön.

               41.Sopimuksessa olisi oltava määräyksiä, joilla varmistetaan riitojen ratkaisu ja sopimuksen täytäntöönpano. Tällaisten määräysten olisi katettava erityisesti riidat, jotka koskevat seuraavia:

               –unionin oikeuden soveltamisen jatkaminen

               –kansalaisten oikeudet

               –sopimuksen muiden määräysten, kuten taloudellista selvitystä tai institutionaalisen rakenteen ennakoimattomien tilanteiden korjaamiseksi hyväksymiä toimenpiteitä koskevat määräykset, soveltaminen ja tulkinta.

               42.Tällaisissa asioissa olisi säilytettävä Euroopan unionin tuomioistuimen toimivalta (ja komission valvontarooli). Sopimuksen muiden kuin unionin oikeuteen liittyvien määräysten soveltamista ja tulkitsemista varten olisi harkittava vaihtoehtoista riidanratkaisua ainoastaan silloin, jos voidaan antaa vastaavat riippumattomuutta ja puolueettomuutta koskevat takeet kuin Euroopan unionin tuomioistuin.

               43.Sopimuksessa olisi määrättävä, että sopimuksen kaikkia viittauksia unionin oikeuden käsitteisiin tai säännöksiin on tulkittava siten, että ne kattavat Euroopan unionin tuomioistuimen oikeuskäytännön, jossa tällaisia käsitteitä tai säännöksiä on tulkittu ennen eroamispäivää. Lisäksi siltä osin kuin vaihtoehtoinen riidanratkaisujärjestelmä otetaan käyttöön tiettyjä sopimuksen määräyksiä varten sopimukseen olisi sisällytettävä määräys, jonka mukaan eroamispäivän jälkeen annettu Euroopan unionin tuomioistuimen oikeuskäytäntö on otettava huomioon tulkittaessa tällaisia käsitteitä tai säännöksiä.

               IV.Neuvottelujen käymistä kokevat menettelylliset järjestelyt

               44.27 jäsenvaltion valtion ja hallitusten päämiesten, Eurooppa-neuvoston puheenjohtajan ja Euroopan komission puheenjohtajan julkilausuman mukaan näissä neuvotteluohjeissa vahvistetaan yksityiskohtaiset järjestelyt, joita sovelletaan neuvoston ja sen valmisteluelinten sekä neuvoston ja unionin neuvottelijan välisiin suhteisiin.

               45.Unionin neuvottelija käy neuvotteluja Yhdistyneen kuningaskunnan kanssa siten, että hän koordinoi jatkuvasti toimintaansa ja käy jatkuvaa vuoropuhelua neuvoston ja sen valmisteluelinten kanssa. Perussopimuksissa vahvistettua toimielinten välistä tasapainoa täysimääräisesti noudattaen neuvosto ja pysyvien edustajien komitea, joita avustaa 50 artikla työryhmä, antavat ohjeistusta unionin neuvottelijalle Eurooppa-neuvoston suuntaviivojen perusteella ja neuvotteluohjeiden mukaisesti.

               46.Unionin neuvottelija kuulee ajoissa neuvoston valmisteluelimiä ja raportoi niille. Tätä varten neuvosto järjestää 50 artiklaa koskevan työryhmän kokouksen ennen jokaista neuvottelutilaisuutta ja jokaisen neuvottelutilaisuuden jälkeen.  Unionin neuvottelijan olisi toimitettava ajoissa neuvotteluihin liittyvät tarpeelliset tiedot ja asiakirjat.

                     (1)
                  Lueteltu Euroopan unionin toiminnasta tehdyn sopimuksen liitteessä II olevan luettelon 12 viimeisessä luetelmakohdassa.

                     (2)
                  Tämä ei vaikuta kyseisten toimielinten tai elinten lakisääteisiin vaatimuksiin, jotka johtuvat erityisesti perussopimuksiin liitetyistä pöytäkirjoista.

                     (3)
                  Euroalueen ulkopuolisten kansallisten keskuspankkien maksettavista osuuksista Euroopan keskuspankin pääomasta 13 päivänä joulukuuta 2010 annetussa päätöksessä EKP/2010/28 on vahvistettu perussopimuksiin liitetyn pöytäkirjan (N:o 4) 47 artiklan mukaisesti, minkä suuruinen ja missä muodossa on Englannin pankin osuus EKP:n merkitystä pääomasta. Maksettu osuus pääomasta vastaa osallistumista Euroopan keskuspankin toimintakustannuksiin.

                     (4)
                  Euroopan parlamentin ja neuvoston asetus (EU, Euratom) N:o 966/2012, annettu 25 päivänä lokakuuta 2012, unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta (EUVL L 298, 26.10.2012, s. 1–96).

                     (5)
                  Neuvoston päätös 2014/335/EU, Euratom, annettu 26 päivänä toukokuuta 2014, Euroopan unionin omien varojen järjestelmästä, EUVL L 168, 7.6.2014, s. 105–111.


Avis juridique important

|

52004SC0802

Suositus: neuvoston päätös liiallisen alijäämän olemassaolosta Kyproksessa  /* SEK/2004/0802 lopull. */

Suositus: NEUVOSTON PÄÄTÖS liiallisen alijäämän olemassaolosta Kyproksessa(komission esittämä)PERUSTELUTKomissio julkaisi 7. huhtikuuta 2004 kevään 2004 talousennusteensa. [1] Ennusteissa otettiin huomioon Kyproksen maaliskuussa 2004 toimittamat tiedot, ja niiden mukaan Kyproksen julkisen talouden alijäämä kasvoi 4,6 prosentista suhteessa BKT:hen 6,3 prosenttiin vuosina 2002-2003, mikä ylittää perustamissopimuksessa asetetun 3 prosentin viitearvon suhteessa BKT:hen.[1]  Komission kevään 2004 ennuste on saatavilla Internetissä osoitteessa http://europa.eu.int/comm/economy_finance/publications/european_economy/2004/ee204en.pdf.Komissio aloitti näiden tietojen perusteella Kyproksen liiallisia alijäämiä koskevan menettelyn 12. toukokuuta 2004 hyväksymällä perustamissopimuksen 104 artiklan 3 kohdassa tarkoitetun kertomuksen. [2] Komissio vastaanotti 24. toukokuuta 2004 Kyproksen lähentymisohjelman, jossa vahvistettiin vuoden 2003 alijäämäksi 6,3 prosenttia suhteessa BKT:hen.[2]  Kertomuksen koko teksti on saatavilla Internetissä osoitteessa http://europa.eu.int/comm/economy_finance/about/activities/sgp/procedures_en.htm.Liiallisia alijäämiä koskevan menettelyn täytäntöönpanoon sovelletaan EY:n perustamissopimuksen 104 artiklaa ja liiallisia alijäämiä koskevan menettelyn täytäntöönpanon nopeuttamisesta ja selkeyttämisestä annettua neuvoston asetusta (EY) N:o 1467/97, joka on osa vakaus- ja kasvusopimusta. [3] Maat, jotka liittyivät EU:hun 1. toukokuuta 2004, ovat jäsenvaltioita, joita koskee poikkeus, ja niiden on vältettävä liiallisia alijäämiä, mutta niille ei voida määrätä perustamissopimuksen 104 artiklan 9 ja 11 kohdan mukaisia seuraamuksia.[3]  EYVL L 209, 2.8.1997.Komission antamassa perustamissopimuksen 104 artiklan 3 kohdan mukaisessa kertomuksessa todetaan, että perustamissopimuksessa asetetun 3 prosentin viitearvon ylittävä osa Kyproksen vuoden 2003 alijäämästä ei johtunut epätavallisesta tapahtumasta, johon Kyproksen viranomaiset eivät olisi voineet vaikuttaa, eikä vakaus- ja kasvusopimuksessa tarkoitetulla tavalla talouden vakavasta taantumasta, koska kokonaistuotannon kasvu oli 2,0 prosenttia vuonna 2003. Vuoden 2004 kehityksen osalta kertomuksessa pääteltiin, että julkisen talouden alijäämä todennäköisesti supistuu mutta on edelleen yli 3 prosenttia suhteessa BKT:hen. Komission kevään 2004 talousennusteen mukaan julkisen talouden alijäämä on 4,6 prosenttia suhteessa BKT:hen vuonna 2004, mikä on vähemmän kuin Kyproksen viranomaisten lähentymisohjelmassa esittämä 5,2 prosenttia suhteessa BKT:hen.Komission kevään 2004 ennusteisiin perustuvassa kertomuksessa todetaan myös, että julkinen velka, joka oli 72,2 prosenttia suhteessa BKT:hen vuonna 2003, ylittää edelleen vuonna 2004 perustamissopimuksessa asetetun 60 prosentin viitearvon. Komission kevään 2004 talousennusteessa arvioidaan, että julkinen velka kasvaa 74,6 prosenttiin suhteessa BKT:hen vuonna 2004, mikä on vähemmän kuin Kyproksen viranomaisten lähentymisohjelmassa arvioima 75,2 prosenttia suhteessa BKT:hen.EY:n perustamissopimuksen 104 artiklan 4 kohdassa määrätään, että "114 artiklassa tarkoitettu komitea (talous- ja rahoituskomitea) antaa lausunnon komission kertomuksesta". Komitea antoi 25. toukokuuta 2004 lausuntonsa, jossa yhdyttiin komission arvioon. Komitea katsoi Kyproksen julkisen talouden tilanteen osoittavan, että Kyproksella on liiallinen alijäämä molempien perustamissopimuksen 104 artiklan 2 kohdassa mainittujen arviointiperusteiden mukaan. Muiden merkityksellisten tekijöiden ottaminen huomioon, erityisesti julkisen talouden keskipitkän aikavälin rahoitusasema ja julkiset investoinnit, ei muuttanut kyseisiin arviointiperusteisiin pohjautuvaa arviointia. Komitea katsoi myös, että julkisen talouden alijäämä ylittäisi todennäköisesti edelleen perustamissopimuksessa asetetun viitearvon vuonna 2004 ja että julkinen bruttovelka ylittäisi jälleen perustamissopimuksen mukaisen 60 prosentin viitearvon suhteessa BKT:hen vuonna 2004.Tarkasteltuaan kertomuksessaan esitettyjä näkökohtia ja ottaen huomioon komitean lausunnon komissio katsoo, että Kyproksella on liiallinen julkisen talouden alijäämä. Tämä lausunto, jonka komissio antoi 24. kesäkuuta 2004, on toimitettu neuvostolle perustamissopimuksen 104 artiklan 5 kohdan mukaisesti. Komissio suosittaa, että neuvosto tekee komission lausunnon mukaisen päätöksen perustamissopimuksen 104 artiklan 6 kohdan mukaisesti ja toimittaa näin ollen suosituksen kyseiseksi päätökseksi. Lisäksi komissio antaa neuvostolle perustamissopimuksen 104 artiklan 7 kohdan nojalla suosituksen Kyprokselle osoitettavasta neuvoston suosituksesta julkistalouden liiallisen alijäämän tilanteen lopettamiseksi.Suositus: NEUVOSTON PÄÄTÖS liiallisen alijäämän olemassaolosta KyproksessaEUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen ja erityisesti sen 104 artiklan 6 kohdan,ottaa huomioon komission suosituksen,ottaa huomioon Kyproksen esittämät huomautukset,sekä katsoo seuraavaa:(1) EY:n perustamissopimuksen 104 artiklan mukaisesti jäsenvaltioiden on vältettävä liiallisia julkistalouden alijäämiä. Tätä sovelletaan myös jäsenvaltioihin, joita koskee poikkeus, mukaan luettuina kaikki EU:hun 1 päivänä toukokuuta 2004 liittyneet maat.(2) Vakaus- ja kasvusopimus perustuu terveen julkisen talouden tavoitteeseen, jolla pyritään vahvistamaan hintavakauden edellytyksiä ja saavuttamaan uusien työpaikkojen luomista edistävä vahva ja kestävä kasvu.(3) Perustamissopimuksen 104 artiklan mukainen liiallista alijäämää koskeva menettely edellyttää päätöstä liiallisen alijäämän olemassaolosta ja perustamissopimukseen liitetyssä liiallisia alijäämiä koskevasta menettelystä tehdyssä pöytäkirjassa on lisämääräyksiä liiallisia alijäämiä koskevan menettelyn soveltamisesta. Neuvoston asetuksessa (EY) N:o 3605/93 [4], sellaisena kuin se on muutettuna neuvoston asetuksella (EY) N:o 475/2000 [5] ja komission asetuksella (EY) N:o 351/2002 [6], esitetään yksityiskohtaiset säännökset ja määritelmät mainitun pöytäkirjan määräysten soveltamiseksi.[4] EYVL L 332, 31.12.1993, s. 7.[5]  EYVL L 58, 3.3.2000, s. 1.[6]  EYVL L 55, 26.2.2002, s. 23.(4) Perustamissopimuksen 104 artiklan 5 kohdassa edellytetään, että komissio antaa lausunnon neuvostolle, jos komissio katsoo, että jäsenvaltiossa on tai siellä voi ilmetä liiallinen alijäämä. Tarkasteltuaan kaikkia 104 artiklan 3 kohdan mukaisessa kertomuksessaan esitettyjä näkökohtia ja ottaen huomioon talous- ja rahoituskomitean 104 artiklan 4 kohdan mukaisen lausunnon komissio katsoo 24 päivänä kesäkuuta 2004 antamassaan lausunnossa, että Kyproksella on liiallinen julkisen talouden alijäämä.(5) Perustamissopimuksen 104 artiklan 6 kohdassa määrätään, että neuvoston on otettava huomioon kyseisen jäsenvaltion mahdolliset huomautukset ennen kuin se päättää kokonaisarvion tehtyään, onko jäsenvaltiolla liiallinen alijäämä.(6) Kokonaisarvion perusteella voidaan todeta seuraavaa: Kyproksen julkisen talouden alijäämä oli 6,3 prosenttia suhteessa BKT:hen eli se ylitti perustamissopimuksessa asetetun 3 prosentin viitearvon suhteessa BKT:hen. Viitearvon ylittävä osa julkisen talouden alijäämästä ei johtunut vakaus- ja kasvusopimuksessa tarkoitetulla tavalla epätavallisesta tapahtumasta, johon Kyproksen viranomaiset eivät olisi voineet vaikuttaa, eikä talouden vakavasta taantumasta. Julkisen talouden alijäämä on todennäköisesti yli 3 prosenttia suhteessa BKT:hen vuonna 2004. Komission kevään 2004 ennusteen mukaan alijäämän oletetaan olevan 4,6 prosenttia suhteessa BKT:hen vuonna 2004, kun taas Kyproksen lähentymisohjelmassa alijäämäksi arvioidaan 5,2 prosenttia suhteessa BKT:hen. Julkinen velka, joka oli 72,2 prosenttia vuonna 2003, ylittää todennäköisesti edelleen perustamissopimuksessa asetetun 60 prosentin viitearvon vuonna 2004,ON TEHNYT TÄMÄN PÄÄTÖKSEN:1 artiklaKokonaisarvion perusteella todetaan, että Kyproksella on liiallinen alijäämä.2 artiklaTämä päätös on osoitettu Kyproksen tasavallalle.Tehty Brysselissä 5 päivänä heinäkuuta 2004.Neuvoston puolesta